text:
Isleglerine garamazdan, erkekleriň hemmesi aýallaryna jynsy gatnaşyklarynda hakyky, lezzetli duýgulary peşgeş bermäge ukyply däldirler. Erkek adamlaryň köpüsi jynsy gatnaşyklaryny geçirmegiň ýagdaýlaryna, usullaryna, tehnikasyna üns berýän bolsalar hem, aýal bilen bolan bu gatnaşyklarynyň emosional, duýgurlylyk tarapyna az üns berýärler ýa-da asla ony ünsden düşürýärler. Köp erkek adamlaryň pikiriçe, jynsy birleşmeden öňki oýunlar, sypalamalar, posa alyşmalar gerekmejek wagt geçirmeler diýip hasaplanýar. Aýal maşgalanyň teni juda duýgur, erogen nokatlaryna baý bolup, emosional duýgulary başdan geçirme, özi bilen bolup geçýän seksual hadysalarynyň jadylaýjy akymyny duýma talaby olar üçin wajyp bolup durýandyr.
Aýal maşgalany jynsy birleşmä çenli emosional taýdan taýynlamazlyk, onuň beden duýgurlylygyny ýokarlandyrma ymtylyşa üns bermezlik aýal tarapyndan orgazmyň (jynsy gatnaşykdan alynýan lezzetlilik duýgusy) duýulmazlygynyň, jynsy gatnaşyklaryň agyryly bolmagynyň sebäbi bolup biler. Bu soraglar babatda aýalyň ýa-da onuň adamsynyň sowatsyz bolmagy seksual taýdan aýalyň sowuklygyna, jübütleriň arasyndaky jynsy gatnaşyklarynyň duýgusyz, bir akymda, birmeňzeş, "gurak" alnyp barylmagyna getirip, är-aýalyň biri-birine bolan ýakynlygyna, ruhy birleşiginiň berkligine ýaramaz täsir edip biler.
Aýal üçin lezzetlilik duýgusy näme?
"Lezzetlilik, lezzet almak" sözi başdan geçiren ýakymly duýgularyňdan hoşal bolmagy, kanagatlyk tapyp begenmegi aňladýandyr. Aýallar duýgulary has güýçli we täsirli başdan geçirýändikleri sebäpli, olar erkek üçin ujypsyz bolup görünýän kiçijik hereketlere hem uly täsirlilik we duýgy bilen jogap berýärler. Öz söýgüli ýaryňy garaşylýan jynsy gatnaşyklara taýynlamak üçin onuň göwnüni götermelidir. Onuň üçin bolsa onuň halaýan zadyny alyp, kiçijik sowgatlary gowşurma, halaýan aýdymçysynyň konsertine ýa-da görmek isleýän teatral oýnuna çagyryş petegini alyp gowşurmak ýerlikli bolup, onuň ýüregine saýlanan "açar" bolup hyzmat edip biler.
Aýal maşgalanyň emosional meýliniň döremegi bilen jynsy ýanaşma başlamaga mümkinçilik açylýar. Ýöne erkek adamlaryň hersiniň bu soragda öz düşünjeleri bolýar. Köpler aýal maşgalanyň jynsy gatnaşyklardan lezzet alma mümkinçiligini diňe orgazm duýgusy bilen baglanyşdyrýarlar. Bu beýle däldir. Näzik zenan teni şeýle duýgur bolup, söýgüli adamsynyň islendik sypalamasy aýalda täsin, ýakymly, maýyl ediji duýgulary döredip biler. (Zenan bedeniniň syrly nokatlary barada doly maglumaty saýtymyzda ýerleşdirilen "Men Seni duýýaryn" atly makaladan okap bilersiňiz).
Erkek adam sypalamalar, mylaýym çemeleşmeler, ýakymly, söýgüden doly sözler bilen gyjyndyrylan aýal maşgalanyň oňa bütinleý hemme söýgüsini bermäge taýyndygyny ýatda saklamalydyr.
Söýgülimiň sesi
Pynhan gatnaşyklarda öz söýgülisiniň sesinden hem aýal maşgala az lezzet alanok. Söýgüli ýary mylaýym, gulaga ýakymly sözleri pyşyrdanda zenan ýüregi ereme bilen bolýar. Dyňzap gelýän islegiň täsiri bilen köplenç erkek adamlar aýalyň "gulagy bilen gowy görýändigini" ýatdan çykaryp, uruşdaky sorag edilýän partizan kimin sesini çykarman aýaly jynsy ýanaşma "çagyrýarlar".
Öz söýgüsini bildirýän sözleri aýdyp eretmegiň ýerine, köplenç erkek adamlar sesini çykarman aýalynyň eşiklerini çykaryp ugraýarlar. Gulaga ýakymly birnäçe jümleleri aýdyp, söýgüli ýaryňyzy jadylaň. Meselem, "Seniň owadandygyňy!", "Saňa seretme nähili ýakymly!" diýen jümleler söýgüliňiziň ýüregini eredip, ony heýjana getirer. Söýgiňizi bildirýän sözleri aýdanyňyzda ünsli boluň. Zenanyň hakykatdan hem siziň pikiriňizçe owadan we sizi özüne çekýän beden agzalaryna seredip öwgüli sözleri aýdyň. Meselem, gözleriniň owadanlygyny, ýüpek saçlaryny, görmegeýligini. Tersine bolanda, ol sizi özüniň üstünden gülýändir diýip pikir etmegi mümkin.
Eger siziň söýgüli zenanyňyz dolmuşja bolsa, oňa ol barada aýtmagyň geregi ýokdur. Onuň ýerine onuň bedenini nähili halaýandygyňyzy, onuň bedeniniň görnüşiniň çekilen suratlardaky gözel zenanlaryňka kybapdaşdygyny belläp öwüň. Eger siziň söýgüli ýaryňyz tersine, hortomsy bolsa, ol barada hem aýtmagyň asla geregi ýokdur. Onuň siz üçin "kiçijik, naşyja, goragsyz guşjagaz" bolup, ony hemişe goramagy isleýändigiňizi duýdursaňyz dogry bolar.
Jüpüne düşýän, siziň duýgularyňyzy bildirýän mylaýym, öwgüli sözleri ýerinde sözleme hem zenan ýüregini eýelemegiň bir usulydyr.
Ys lezzeti
Aýal maşgalanyň seksual duýgurlylygyny söýgüli erkek adamsynyň bedeniniň ysy hem ýokarlandyryp bilmäge ukyplydyr. Erkek adamdan gelýän deriň ýa-da çilimiň ysynyň hem gyjyndyryp biljekdigi baradaky pikirler nädogrydyr. Ýeri kime bu ýakymsyz yslar täsir edip bilerkä? Güýçli ysly parfýumeriýa serişdelerini köp ulanmagyň hem geregi ýokdur. Çalajadan bildirip duran, ýöne ýakymly yslary ulanmaga çalşyň.
Aýallaryň köpüsi arassalygyň ysy – şampunyň, sabynyň ysy gelip duran adamsynyň bedenini halaýarlar. Beýle bolanda, är-aýal jübütleri wannada biri-birini ýuwmanyň kömegi bilen lezzetliligiň başlangyjyny peşgeş berip bilerler.
Söýgüň üçin sag bol!
Aýal maşgalanyň jynsy ýanaşma taýynlygynyň döremeginiň, onuň erkek adamdan uçursyz seksual ýeňişlere, edermenliklere garaşýandygyny aňlatmaýar. Söýgi bilen utgaşdyrlan posalar, guçmalar we süýji sözler – zenanyň erkek adamdan garaşýan düzüjileridir. Diňe şularyň kömegi bilen erkek soňky lezzetlere bolan mümkinçilikleri açyp biler.
Şular üçin aýal erkek adam tarapyndan göýberilen seksual säwlikleri hem bagyşlap biler, ýöne aýallaryň hiçisi hem islän çagy mähir-muhabbatyň bolmazlygyny bagyşlap bilmez.
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


c: text/html

text:
Newropatolog lukmanyň maslahatyna nobatda duran wagtym bir ýaş oglan bilen gürrüňdeş boldum.
"Men iňňeli-refleks bejergisini alýaryn. Özüm barada aýtsam, men 25 ýaşymda, Guşgyda doguldym. Ejemiň aýdyşyna görä, men takmynan 4 ýaşymdan başlap sakawlap başlapdyryn. Meňiň çagalyk döwrümde ýaşaýan ýerimde sakawlamany bejerýän adam ýokdy. Sakawlaýanym gaty bir ýadyma-da düşüp baranok. Daş-töweregimdäki uly adamlar sakawlap gürleýänime üns bermejek bolýadylar, emma ýeri gelende sakawlaýandygym barada bellik edip geçýädiler.
Mekdep ýyllary meniň üçin agyr geçdi. Hemme sapakda hem meni ýekeje zat halas edýärdi – amala aşmajak arzuwlar...
Men mekdebe gitmejek bolup, gorkup, gyşyna, öýde hiç kim ýok wagty ýekeje içki eşigimde howla çykyp birnäçe minut durardym. Meniň keselläp mekdepden galasym gelýärdi. Köplenç bu usul kömegini ýetirýärdi... Mekdepde meni kemsidýärdiler, meň sakawlaýşymy yzymdan gaýtalap gülmekleri meniň üçin örän agyr degýärdi. Şol sebäpden men mekdebe barsam hem, öý işlerimi ýazuw görnüşde tabşyryp, dilden jogap bermekden gaça durýardym.
Mekdebi gutaryp, men öňümde maksat goýundym we ol maksada ýetmek üçin häzir hem çemeleşýän".
UMUMY DÜŞÜNJELER
Sakawlama (logonewroz) – gepleýiş ulgamynyň myşsalarynyň titremegi netijesinde döreýän sesiň, dem alşyň, gepleýiş ritmyň bozulmagydyr. Bu ýagdaýyň birden ýüze çykyp, gitdigiçe güýçlenip başlamagy hem mümkin. Sakawlaýan adamyň gepinde aýratyn sesleriň, bogunlaryň birnäçe gezek gaýtalanyp gelmegini we mejbury ýagdaýda togtamalary syn etse bolar.
Çagalardaky logonewroz uzak wagtyň dowamynda bildirmän, aýratyn dartgynly (stress) ýagdaýlarda ýüze çykyp bilýär. Şeýle-de nerw ulgamynyň dartgynly ýagdaýda bolmagy (howsalalar, enurez, gijeki ukynyň bozulmalary), gorkma hadysalary (itiň topulmagy, ene-atalaryň esassyz temmi bermegi), çaganyň okuw dersleriniň köplügi nerijesinde nerw ulgamyň agramly işlemegi sakawlamanyň döremegine itergi berip biler. Statistika boýunça çagalaryň sakawlamasy 2% ýagdaýlary düzüp, esasan 3-5 ýaşly çagalarda ýüze çyksa, ulularda sakawlamanyň döreme ýagdaýy 1,5% deňdir. Logoped, psiholog we newropatolog lukmanlary heniz hem bu keseliň döremeginiň sebäbi barada jedel edýärler. Emma bir delil bolsa anyk bellidir – sakawlamany bejerme mümkindir we ony adamyň özünden başga hiç kim amala aşyryp bilmez.
SAKAWLAMANY BEJERMEKDE PEÝDALY BOLJAK UMUMY MASLAHATLAR
1. Gün tertibini berjaý etmek.
Çaga üçin takyk gün tertibini düzmek gerekdir. 3-7 ýaşly çaga gijesine 10-11 sagat, gündizine 2 sagat ýatmalydyr. 7 ýaşdan uly çagalar gijesine 8-9 sagat, gündizine 1,5 sagat ýatyp dynç almalydyr. Ýatmazdan öň çaganyň ünsüni sowýan we nerw ulgamy oýandyrýan telegepleşikleri görkezmekden saklanjak bolmaly.
2. Oňaýly psihologiki ýagdaý döretmek.
Çagany häli-şindi çekeläp käýinç berip dursaňyz oňa şikes ýetirmegiňiz mümkindir. Çaga ýanyňyzda bolan wagty dawa-jenjel, gohdan daşda boluň. Körpejäň gepleýiş kemçilikleri bar diýip biýnjalyk bolýanyňyzy bildirmejek boluň. Size jogap berende ony howlukdyrmaň we ony goldap, onda oňaýly duýgulary dörediň.
3. Çaga gürrüňdeşlikde kömek etmek.
Çaga kadaly gepleýşi diňlemeli. Çaga eşden gepleýişlere çalt öwrenşýär we öýkünip başlaýar. Şonuň üçin onuň bilen haýaljakdan, mähirli we mylaýym gürleşmeli. Çaga kyn sözleri birnäçe gezek gaýtalamaga mejbur etmäň. Çaga öz deň-duşlary bilen gürrüňdeş bolar ýaly mümkinçilik dörediň.
4. Saglygy berkitmek.
Ene-ata çaganyň nerw dartgynlygyny gowşatmaly. Çaganyň emosional dartgynlygyny gowşatmak üçin bilelikde maşk ediň we onuň bilen oýnaň.
SAKAWLAMANY BEJERMEKDE ESASY BEJERIŞ ÇÄRELERI
Bu keselden üstün çykmak üçin köp dürli ýollar, usullar işlenip düzüldi we toplumlaýyn çäreler hökmünde girizildi. Sakawlamanyň alamatlary köp görnüşli bolup, onuň gelip çykyşy barada häzire çenli doly we anyk maglumatlaryň ýoklugy sebäpli, toplumlaýyn çäreleriň köpdürliligine garamazdan, olaryň hersi aýralykda ulanylanda netijeli bolman hem biler.
Sakawlamany bejermegiň adaty usuly höküminde dogry dem almagy ýola goýýan dem alyş maşklarynyň ulanylmagyny belläp bolar. Dem alyş meýilnamalarynyň içinde iň giňden ýaýrany hünärmen Strelnikowa tarapyndan işlenilip düzüldi. Bu türgenleşikler dem alşa peýdaly täsir edip, çuň, döşüňi dolduryp dem almagy öwredýär. Dem alyş maşklary adamyň diafragmasyny türgenleşdirýär, ol bolsa sesiň emele gelmeginde işjeň gatnaşýan myşsa bolup, geplenilende ses perdeleriniň pugta gysylmagyny we sesiň owazly, ritmli bolmagyny üpjün edýär.
Maşk №1: "Nasos"
1. Ilki bilen boýuňa dik durmaly.
2. Arkaňy aýlawly edip we kelläňi, elleriňi ýere göýberip biraz öňe egilmeli. Üns berilmeli wajyp zat – boýnuň şu ýagdaýda örän gowşadylan bolmaly.
3. Indi bolsa ýere tarap gaty eglip, burnuňdan döşüňi dolduryp sesli demiňi almaly.
4. Göneleňde demiňi arkaýyn göýbermeli. Emma arkaňy doly göneltmän ýene-de 2-nji ýagdaýa gelmeli.
5. Çalt we sesli dem alyp, ýene-de egilmeli we şular ýaly edip birnäçe gezek gaýtalamaly. Bul dem alyş türgenleşigi bolany üçin, myşsalarda hiç hilli dartgynlyk bolmaly däldir. Bu maşky ýeňil ýagdaýda, biliňe agram salman ýerine ýetirmeli.
6. Birnäçe sekunt dynç alnyp we adaty dem alyş dikeldilip, ýene-de 8 gezek gaýtalamaly. Bu maşk 12 gezek ýerine ýetirilmeli. Emma birden 12 gezek ýerine ýetirjek bolmaň. Bedeniňize artykmaç zeper ýetirmez ýaly, maşky ilki 6-8 gezek gaýtalap, kem-kemden 12 gezege çenli ýetiriň.
Maşk №2: "Öwürmeler"
1. Aýagyňy egniň deňinde, elleriňi biliňe goýup gönje durmaly. Duraňda özüňe rahat bolmaly.
2. Kelläňi çepe öwrüp, çalt sesli demiňi almaly.
3. Demiňi kelläňi sag tarapa öwürýäkäň, säginmän göýbermeli.
4. Indi kelläňi saga öwrüp, çalt sesli demiňi almaly. Çepe öwüreňde bolsa demiňi göýbermeli.
5. Maşky şu tertipde 8 dem alşa çenli ýerine ýetirmeli. Soňra kem-kemden 32 dem alşa çenli ýokarlandyrmaly.
Dem alyş maşklaryny günde ertirlik edinmezden we agşamlyk naharyny iýeňden soň ýerine ýetirmeli. Eýýäm 2-3 aýdan ilkinji netijeleri synlap bilersiňiz. Wagtyň geçmegi bilen dogry dem alyş doly dikeldilip, sesiňiz adaty bolmalysyna çenli düzeler. Diafragmany türgenleşdirýän maşklaryň hemmesiniň sakawlaýan adamlar üçin örän peýdalydygyny bellemelidir.
Sakawlamany bejermekde derman serişdeleriniň ulanyş aýratynlygy barada hem bellenilip geçilmelidir. Derman serişdeleri diňe agyr ýagdaýlarda, meselem sakawlamanyň ruhy ýagdaýa täsir edýän çylşyrymly görnüşlerinde ulanylýar. Bu derman serişdeleriň köpsanly ýaramaz täsirlilik döredip, olaryň täsiriniň uzaga çekmeýändigini bellemelidir. Bu usulyň esasyny köşeşdiriji we tutgaýa garşy derman serişdeleri (meselem, fenibut) ulanma düzýär. Derman serişdeleriň şu görnüşlerini ulag dolandyrýan, agyr önümçilikde işleýän ýa-da başga ünsi talap edýän işde işleýän adamalara ulanmak gadagan edilýär. Bu derman serişdeleri uzak wagtlap ulanmak bolmaýar. Haçanda derman serişdesini ulanma bes edilende, adamyň ýene-de sakawlap başlamagy ähtimaldyr. Eger kömekçi derman serişdelerini ulanmak zerur bolan halatynda, derman otlaryndan ýasalan köşeşdiriji erginleri ulanma maslahat berilýär.
ADATY DÄL USULLAR
Adam bedenindäki agzalar bilen bedeniň ýüzündäki nokatlaryň özara baglanşygy hemmämize mälimdir. Adaty däl lukmançylykda sakawlama garşy nokatlaýyn owkalama üstünlikli ulanylýar. Bejergi usulyň kynlygyna we wagty talap edýändigine garamazdan, onuň netijeliligini bellemelidir.
Sakawlamadan doly gutulmak üçin 15 günlik dowamlylykdaky bejergiden ybarat bolan birnäçe tapgyry geçmelidir. Birinji we ikinji tapgyryň arasynda hökman iki hepdelik, ikinji bilen üçünji tapgyryň arasynda bolsa 6 aýa çenli arakesme etmek zerurdyr. Soňra bejeriş tapgyrlaryny zerurlyga görä täzeden başlamak hem bolýar. Bu emleri elmydama geçirip, birden bes etmek maslahat berilmeýär. Sebäbi nokatlaýyn owkalama gepleýşiň nerw geçirijilik zynjyryny dikeldýär. Bu bolsa sakawlamadan ömürlik gutulmagyň esasy usulydyr.
TÄZE TEHNIKI MÜMKINÇILIKLERIŇ ULANYLŞY
Şu günki gün gepleýiş kemçilikleri "Speech corrector" ýa-da "Демосфен 07" ýaly kompýuter meýilnamalary arkaly üstünlikli aradan aýrylýar. Olaryň iň uly peýdaly tarapy bolsa – adam kompýuter bilen gepleşende diri adamdan tapawutlylykda, sakawlama zerarly hiç hili utanç we ýaramaz duýgulary başdan geçirmeýär. Näsag kompýuter bilen gürleşip, eýýäm ýakyn günlerde gepleýşiniň ritmli we saldamly bolanyny synlap bilýär. Meýilnamalaryň bir görnüşi adam beýnisiniň sözleýiş we eşidiş merkezleriniň işleriniň sazlaşykly utgaşmasyny ýola goýýan bolsa, başga görnüşi öz gepleýşi esasynda kompýuteriň işläp düzen ülňüsine laýyklykda sözlemegi öwretmäge gönükdirilendir. Meýilnamany düzüjileriň aýtmagyna göra, kompýuter bejeriş meýilnamalary näsaglaryň 75-80% üçin peýdaly netijeleri berýärler.
Awtor: Emir Aliýew
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.

robotstxt: allowed

filter: keep


text:
Книга "Ojak I kitap"
- Автор(ы):
- Алланазаров Агагельды
- Жанры:
- Роман
Купить книгу
-
- Идет поиск...
Описание книги
Türkmenistanyň häzirki zaman, Beýik Galkynyşlar eýýamynyň tanymal ýazyjylarynyň biri Agageldi Allanazarowyň «Ojak» atly bu kitabyna onuň soňky ýyllarda döreden «Sürgünler», «Düwlen» romanlary bilen birlikde nowellalarynyò
hem birnäçesi girizildi.
«Sürgünler» romanynda XX asyryň başlarynda Türkmenistanyň günorta etraplarynda ýarym çarwa, ýarym daýhan hojalyklaryò täze sowet hökümetini kabul edişleri, kolhoz gurluşygy, bu ugurda alnyp barlan zorlukly, gödek syýasatlar netijesinde paýhyn edilen, tozdurylan maşgalalaryň agyr pajygasy taryhy maglumatlar esasynda beýan edilýär.
Roman türkmen halkynyò bellibir döwürdäki taryhy bolmak
bilen birlikde ol öz okyjylaryny häzirki parahat durmuşyň— Beýik Galkynyşlar eýýamymyzyň gadyryny bilmeklige, mertebesine dokunmaklyga çagyrýar. «Düwlen» romany ýazyjynyò soòky ýyllarda döreden eserleriniň biri bolup, onda ykbal tüweleýine düşen we durmuş ýoly asla garaşylmadyk ýerlerden gelip çykan türkmen ýigidi Balkandyr nemes gyzy Bertanyò dartgynly ykbaly yzarlanýar.
hem birnäçesi girizildi.
«Sürgünler» romanynda XX asyryň başlarynda Türkmenistanyň günorta etraplarynda ýarym çarwa, ýarym daýhan hojalyklaryò täze sowet hökümetini kabul edişleri, kolhoz gurluşygy, bu ugurda alnyp barlan zorlukly, gödek syýasatlar netijesinde paýhyn edilen, tozdurylan maşgalalaryň agyr pajygasy taryhy maglumatlar esasynda beýan edilýär.
Roman türkmen halkynyò bellibir döwürdäki taryhy bolmak
bilen birlikde ol öz okyjylaryny häzirki parahat durmuşyň— Beýik Galkynyşlar eýýamymyzyň gadyryny bilmeklige, mertebesine dokunmaklyga çagyrýar. «Düwlen» romany ýazyjynyò soòky ýyllarda döreden eserleriniň biri bolup, onda ykbal tüweleýine düşen we durmuş ýoly asla garaşylmadyk ýerlerden gelip çykan türkmen ýigidi Balkandyr nemes gyzy Bertanyò dartgynly ykbaly yzarlanýar.
Другие книги автора
- На Родине Гёроглы 2016
- Бала мекеи топ 2016
- Радуга II Том 2014
- Жаркое лето Хазара 2005
- Hazaryň yssy tomsy 2005
- Мехрибон от 1991
Лучшие подобные книги
- Маленькая жизнь 2016
- Люди среди деревьев 2018
- До встречи с тобой 2012
- Я исповедуюсь 2011
- Лавр 2012
- Светила 2013
- Бездна 2013
- Лестница Якова 2015
- Война и мир 1865-1869


text:
ÇAGA IÝMITI: TÄSIN ZEHINLI ÇAGANY ÝETIŞDIRÝÄRIS
Täsin zehinli çaga ir çagalykdan şahsyýet bolmak bilen, öz deň-duşlaryndan ösüşi taýdan tapawutlanýar. Ol ilkibaşdan adatdan daşary ajaýyp ukyplaryny ýüze çykaryp, öz ýaşyna mahsus bolmadyk aň-bilimi görkezýär. Şular ýaly çagalar mekdebe barmankalar döredijilige, oýlap tapyjylyga höwes bildirýärler. Maşgalada akylly çaganyň bolmagy onuň ene-atasyny diýseň begendirýär. Emma bu täsin zehinlilik diňe dogabitdi bolman, eýsem ony ösdürip-de bolýandyr. Çaganyň derejesini ösdürmekde onuň iýmitlendirilişi örän möhüm orny eýeleýändir. Muňa köpsanly ylmy-barlaglaryň netijeleri şaýatlyk edýär. Mysal üçin, ýaňy-ýakynda iňlis alymlary şu ylmy synagy geçirip gördüler. Bu ylmy synaga 5 ýaşly ekiz oglanjyklar gatnaşdyryldy. Olaryň biri öňküsi ýaly naharlanmagy dowam etdi. Beýlekisini bolsa sagdyn iýmit bilen naharlap başladylar. Birnäçe gün geçenden soň, sagdyn iýmit iýýän oglanjyk özüni has asuda alyp baryp, urşuganlygynyň, dawaçyllygynyň kemelendigi aýdyň boldy. Ylmy synag tamamlananda bolsa, sagdyn iýmit bilen naharlanan oglanjygyň okuwa ýetişiginiň öz doganyndan 15% ýokary bolandygy tassyklanyldy.
Çaganyň akyl ukyplarynyň ösmegi we bekemegi üçin ol haýsy iýmitleri iýmeli?
Birinjiden, çaganyň organizmi üçin uglewodlar örän möhümdir. Uglewodlar gije-gündiziň dowamynda gerek bolýan iýmit kuwwatlylygynyň 50%-ni üpjün edýär. Uglewodlaryň iki görnüşi bardyr: sada we çylşyrymly. Sada uglewodlara şeker (saharoza, glyukoza, fruktoza, galaktoza), çylşyrymly görnüşine bolsa kletçatka we krahmal degişlidir. Sada uglewodlar organizm tarapyndan tiz özleşdirilýär. Mysal üçin, şeker (şeker çiňrigi ýa-da şugundyr) fruktoza we glyukoza örän çalt bölünip, eýýäm birnäçe minutdan biziň ganymyza geçýär-de, beden kuwwatlylygyny artdyrýar. Çylşyrymly uglewodlar bolsa (polisaharidler) has haýal özleşdirilýär. Emma muňa garamazdan, olar iýmitiň oňat siňmegine ýardam berýär. Çylşyrymly uglewodlara galla, gök önümleri, ir-iýmişler, gök otlaryň dürli görnüşleri degişlidir. Çaga gerek uglewodlaryň möçberi onuň hereketjeňligine baglydyr.
Ikinjiden, çaga gerekli iýmitleriň biri-de süýtdür. Bu biziň çagalykdaky ilikinji iýmitimizdir. Biz ömrümiziň ilkinji 2-3 ýylynyň dowamynda ene süýdi bilen ulalmagymyz köp zatlardan habat berýär. Ene süýdüniň düzüminde peýdaly zatlar: aminokislatynyň 20-den gowrak, ýagly kislotalaryň 25-den gowrak, mineral duzlaryň 30, witaminleriň 20-den gowrak görnüşleri bardyr. Şunlukda, bu iýmit adamyň hem akyl taýdan (ýagly kisltolar), hem-de bedeniniň (aminokislatalar) ösmegine ýardam edýändir. Şoňa görä-de, süýt ýaş organizm üçin öwezini dolup bolmajak iýmit hasaplanylýar.
Üçünjiden, çaga berilýän iýmitlere şulary: gök-önümler we ir-iýmişler, hoz, çigit we bal goşmalydyr. Bularyň baryny bişirmezden ýa-da gyzdyrmazdan bermelidir. Sebäbi şeýle edilende bu iýmitileriň düzümindäki peýdaly maddalaryň köp bölegi ýitirilýär. Gök-önümleri buglap bişirmek bolýar. Şeýle edilende olar düzümlerindäki peýdaly maddalary has köp saklaýarlar. Et önümleri babatda aýtsak, balyklary: forel we syomgany bişirip bermek maslahat berilýär. Bu balyklar ünslülik derejesini artdyryp, ýatdaşlygy gowulandyrýan sinke, ýoda we omega-3 atly doýgun kislotasyna baýdyr. Ýod adamyň endokrin we gan köpeldýän ulgamlarynyň işini gowulandyrýandyr. Omega-3 kislotasy bolsa beýniniň işi üçin örän möhümdir. Beýniň işjeňligini artdyrmak üçin alma, armyt, üzüm ýaly ir-iýmeişleri iýmek maslahat berilýär. Düzüminde B1, B2, B3 witaminleri bolan hoz ýadawlygy aýryp, ýatdaşlygy artdyrýar. Demre baý bolan önümler: noýbalar, ýaşyl reňkli gök önümleri, guradylan erik, kişmiş we ş.m. ünslüligi artdyrýar.
Et önümleri babatda şulary aýtmak bolar: et beloga we beýleki maddalara baý bolup, işjeňligi we ösüşi kepillendirýär. Ol ýaş bedeniň doly ösmegi üçin diýseň wajypdyr. Ýaş malyň eti, aýratyn-da ýaş göläniň eti D witaminine baýdyr. Ýöne gowrulan ýa-da juda ýagly etden saklanmak maslahat berilýär.
Ýaşaýyş üçin wajyp bolan beloklary diňe etden däl, eýsem hozlardan we maňyzlardan hem alyp bolýandyr. Hoz beýni üçin tapylgasyz baýlykdyr. Lukmanlar hozy «Beýniniň baýramçylygy!» diýip atlandyrýarlar. Ylmy barlaglaryň netijesinde günde iýlen 2 hoz eýýäm bir aýyň dowamynda ýatdaşlygy gowulandyrýandygy subut edildi.
Çagany dogry iýmitlendirmegiň has netijeli bolmagy üçin, aýra iýmitlenmek usuly ulanylsa has hem oňatdyr. Bu bir gezekde diňe özara utgaşýan azyklary iýmeklikdir. Mysal üçin, gök otlar we düzüminde krahmal bolan azyklar beýleki azyklaryň hemmesi bilen «oňuşýandyr». Köp iýmit bolsa özara «oňuşmaýandyklary» üçin aýra-aýra wagtda kabul edileni gowudyr. Bu usul iýmitiň has oňat siňmegine ýardam eder.
Eger Siziň çagaňyz dogry iýmitlense, onda tiz wagtda onuň akyl derejesiniň ýokarlanyp, bilimi aňsat özleşdirýändigini görersiňiz. Kim bilýär, belki siziň çagaňyzyň gelejekki Eýnşteýn, Eýler, Nyuton bolar?!
Ref. http://www.saglyk.info
Filed under: Çagalar, Bütin Temalar, Saglyk |


text:
Türkmenistanyň Prezidenti Gurbanguly Berdimuhamedow iş sapary bilen Balkan welaýatyna ugrady. Iş saparynyň barşynda Döwlet Baştutanymyz “Aziada-2017: parahatçylygyň we ösüşiň ugrunda halkara sport hyzmatdaşlygy” atly halkara sport kongresine gatnaşar.
Döwlet Baştutanymyz Türkmenbaşy şäheriniň Halkara howa menzilinde Türkmenistanyň Mejlisiniň Başlygynyň, hökümet agzalarynyň, harby we hukuk goraýjy edaralaryň ýolbaşçylarynyň, Aşgabat şäheriniň we welaýatlaryň häkimleriniň gatnaşmagynda iş maslahatyny geçirdi.
Iş maslahatynyň barşynda Türkmenistanyň ýurdumyzyň durmuş-ykdysady taýdan ösüşine, şeýle hem özara peýdaly sebitara, halkara hyzmatdaşlygynyň berkidilmegine gönükdirilen döwlet syýasatynyň ileri tutulýan ugurlarynyň biri bolup durýan ulag-aragatnaşyk düzüminiň döwrebap köpşahaly ulgamyny döretmek boýunça maksatnamalary we taslamalary durmuşa geçirmegiň çäklerinde tutuş ýurdumyz boýunça alnyp barylýan işlere aýratyn ähmiýet berildi.


text:
23-nji iýunda hormatly Prezidentimiz Ministrler Kabinetiniň nobatdaky mejlisini geçirdi. Onda döwlet durmuşyna, Türkmenistanyň daşary we içeri syýasatyna degişli, milli we pudaklaýyn maksatnamalary ýerine ýetirmek, öňde boljak halkara hyzmatdaşlygynyň ösdürilmegine gönükdirilen iri çäreler bilen baglanyşykly meselelere garaldy. Milli Liderimiziň sebit we dünýä ähmiýetli oňyn başlangyçlaryny ilerletmek meselesi hem ara alnyp maslahatlaşyldy.
Mejlisiň başynda döwlet Baştutanymyz merdana halkymyzyň durmuşynda uly ähmiýeti bolan mukaddes Oraza baýramynyň ýetip gelýändigini belledi. Haýyr-sahawatyň, ýagşylygyň, agzybirligiň hem-de ynsanperwerligiň baýramy bolan Oraza baýramy adamzadyň beýik ruhy gymmatlyklaryny özünde jemleýär we halklary biri-birine ýakynlaşdyrýar. Bu baýramyň many-mazmunynda biziň beýik medeniýetimiz, gadymyýetden gelýän däp-dessurlarymyz, ynanç-adatlarymyz öz beýanyny tapýar. Şoňa görä-de, bu baýramy halkymyz giňden belläp geçýär diýip, milli Liderimiz belledi.
Hormatly Prezidentimiz mejlisiň gün tertibini yglan edip, ilki bilen Ministrler Kabinetiniň Başlygynyň orunbasary B.Hojamämmedowa söz berdi. Wise-premýer zähmet gatnaşyklary babatda kadalaşdyryş-hukuk namalaryny kämilleşdirmegiň çäklerinde ýerine ýetirilen işleriň netijeleri barada hasabat berdi.
Ministrler Kabinetiniň Başlygynyň orunbasary M.Babaýew döwlet Baştutanymyzyň iri gaz we nebithimiýa pudaklaryny döretmek boýunça ýakyn on ýyla niýetlenen taslamalary işläp taýýarlamak barada beren tabşyryklaryny ýerine ýetirmekde alnyp barylýan işler barada habar berdi.
Soňra Ministrler Kabinetiniň Başlygynyň orunbasary E.Orazgeldiýew ýurdumyzda möwsümleýin oba hojalyk işleriniň barşy, galla oragyny guramaçylykly geçirmek boýunça ýaýbaňlandyrylan işler barada hasabat berdi.
Ministrler Kabinetiniň Başlygynyň orunbasarlary M.Aýdogdyýew we D.Amangeldiýew gözegçilik edýän pudaklarynda alnyp barylýan işleriň ýagdaýy barada hasabat berdiler.
Söwda-senagat edarasynyň Sergi merkezinde geçiriljek sergä Hytaýyň elektrik enjamlaryny, gurluşyk materiallaryny, oba hojalyk we gurluşyk tehnikasyny, metal hem-de plastika önümlerini, dokma önümlerini, halylary we azyk önümlerini öndürýän kompaniýalary, şeýle hem nebitgaz we himiýa senagatynda, ulag we logistika, aragatnaşyk, saglygy goraýyş we derman senagaty, söwda ulgamlarynda işleýän kompaniýalar gatnaşar.
Şeýle-de wise-premýer 10-12-nji iýulda GFR-iň Maýn boýundaky Frankfurt şäherinde «Türkmenistan — Germaniýa: geljekki hyzmatdaşlygyň mümkinçilikleri» atly çäräni geçirmekde alnyp barylýan guramaçylyk işleri barada hasabat berdi.
Bu çäräniň çäklerinde ikitaraplaýyn işewürler maslahaty hem-de Aziada — 2017-ä bagyşlanan sergi geçiriler.
Türkmen-german işewürler maslahatyna GFR-iň döwlet edaralarynyň we guramalarynyň, şeýle hem kompýuter tehnologiýalary, nebitgaz we himiýa senagaty, energetika, gurluşyk we gurluşyk materiallarynyň önümçiligi, maşyngurluşyk, oba hojalyk we azyk senagaty, ulag we logistika, aragatnaşyk pudaklarynda, bank, ätiýaçlandyryş, saglygy goraýyş we bilim ulgamynda işleýän iri kompaniýalaryň wekilleri gatnaşar.
Hormatly Prezidentimiz Gurbanguly Berdimuhamedow hasabaty diňläp, Hytaýda öndürilýän harytlaryň sergisini ýokary guramaçylyk derejesinde geçirmek babatda wise-premýere anyk tabşyryklary berdi. Döwlet Baştutanymyz bu çäräniň Türkmenistan bilen HHR-iň arasyndaky netijeli hyzmatdaşlyk gatnaşyklaryny giňeltmekde, köp ugurlar boýunça söwda
-ykdysady gatnaşyklaryň täze ýollaryny gözlemekde nobatdaky ädim bolmalydygyny belledi.
Milli Liderimiz ýurdumyzyň senagat kärhanalarynyň işini täze derejä çykarmak maksady bilen, Germaniýanyň esasy önüm öndürijileri bilen hyzmatdaşlyk gatnaşyklaryny işjeňleşdirmegiň wajypdygyny aýtdy.
HHR-iň harytlarynyň Aşgabatdaky sergisi hem-de GFR-de geçiriljek işewürler maslahaty Türkmenistanyň Aziýanyň we Ýewropanyň ýurtlary bilen deňhukuklylyk ýörelgeleri esasynda guraýan özara bähbitli hyzmatdaşlygyny mundan beýläk-de ösdürmäge we däp bolan dostlukly gatnaşyklary pugtalandyrmaga saldamly goşant bolmalydyr.
Şol bir wagtyň özünde halkara işewür gatnaşyklaryň ösdürilmegi halk hojalygynyň dürli pudaklaryna we durmuş ulgamyna daşary ýurt maýalaryny we öňdebaryjy tehnologiýalary çekmäge mümkinçilik berýär diýip, milli Liderimiz aýtdy we wise-premýere bu wezipeleri çözmekde ýurdumyzyň telekeçilik ulgamynyň uly kuwwatyndan netijeli peýdalanmak babatda anyk tabşyryklary berdi.
Ministrler Kabinetiniň Başlygynyň orunbasary S.Toýlyýew gözegçilik edýän pudaklarynda işleriň ýagdaýy hem-de döwlet Baştutanymyzyň tabşyrygyna laýyklykda, Bilim ministrligi tarapyndan 2017-nji ýylda Türkmenistanyň ýokary we orta hünär okuw mekdeplerinde halk hojalygyna zerurlyk üçin täze hünärleri we ugurlary girizmek boýunça alnyp barylýan işler barada hasabat berdi.
Soňra Ministrler Kabinetiniň Başlygynyň orunbasary A.Garajaýew ýurdumyzda iýul aýynda baýramçylyklara hem-de şanly senelere gabatlanyp geçiriljek we täze durmuş-medeni maksatly binalaryň ulanylmaga berilmegi mynasybetli guraljak medeni çäreler barada hasabat berdi.
Soňra milli Liderimiz wise-premýerler A.Garajaýewe we B.Annameredowa ýüzlenip, Ýapyk binalarda we söweş sungaty boýunça V Aziýa oýunlarynyň geçiriljek günlerinde Aşgabada geljek syýahatçylar üçin elýeterli töleglerden dikuçarda syýahatlary guramak meselesine ünsi çekdi. Hormatly Prezidentimiz syýahatçylara ýokardan paýtagtymyzy, Olimpiýa şäherjigini we olaryň daş-töweregini, hem-de beýleki täsin, gözel ýerleri görkezmegiň möhümdigini aýtdy.
Ministrler Kabinetiniň Başlygynyň orunbasary B.Annameredow gözegçilik edýän ulag we aragatnaşyk ulgamlaryndaky işleriň ýagdaýy hem-de «Aý Nazar» öýjükli aragatnaşyk ulgamyny işe girizmek boýunça alnyp barylýan işler barada hasabat berdi. Ol öz hyzmatlaryny «Altyn asyr» öýjükli aragatnaşyk ulgamynyň hereket edýän tehniki binýadynda amala aşyrar.
Ministrler Kabinetiniň Başlygynyň orunbasary, daşary işler ministri R.Meredow DIM-niň alyp barýan işi barada hasabatyň çäklerinde döwlet Baştutanymyzyň Birleşen Milletler Guramasynyň Baş sekretarynyň ýurdumyza bolan saparynyň jemleri boýunça beren tabşyryklarynyň ýerine ýetirilişi barada hasabat berdi.
Hormatly Prezidentimiz dürli ulgamlarda netijeli gatnaşyklary yzygiderli ösdürmek, özara haryt dolanyşygynyň möçberlerini artdyrmak, hyzmatdaşlygyň geljekki ugurlaryny kesgitlemek üçin bar bolan mümkinçilikleri durmuşa geçirmekde Bilelikdäki türkmen-ýapon komitetiniň işine möhüm ornuň degişlidigini belläp, öňde boljak we anyk netijeleriň gazanylmagyna gönükdiriljek mejlise ýokary derejede taýýarlyk görmegi tabşyrdy.
Türkmenistanyň Mejlisiniň Başlygy A.Nurberdiýewa ýurdumyzyň hukuk binýadyny mundan beýläk-de pugtalandyrmak, durmuş-ykdysady özgertmeleri kanunçylyk taýdan üpjün etmek boýunça alnyp barylýan işler, parlamentiň komitetlerinde täze kanunlaryň taslamalaryny taýýarlamak, degişli namalara üýtgetmeleri we goşmaçalary girizmek ugrunda ýerine ýetirilýän işler barada habar berdi.
Milli kanunçylyk ulgamyna öňdebaryjy tejribeleriň hem-de halkara ülňüleriniň öwrenilmeginiň we işjeň ornaşdyrylmagynyň, möhümdigini belläp, milli Liderimiz milli kanunçylyk ulgamynyň halkara hukuk kadalary bilen utgaşdyrylmalydygyna aýratyn ünsi çekdi.
Mejlisde döwlet durmuşyna degişli başga-da birnäçe meselelere garaldy we olar boýunça degişli çözgütler kabul edildi.
Ministrler Kabinetiniň mejlisiniň ahyrynda hormatly Prezidentimiz Gurbanguly Berdimuhamedow oňa gatnaşyjylara Berkarar döwletimiziň bagtyýarlyk döwründe eziz Watanymyzyň gülläp ösmeginiň hem-de türkmen halkynyň bagtyýar we abadan durmuşynyň bähbidine alyp barýan işlerinde uly üstünlikler arzuw etdi.


text:
Tehniki kinçylyklar sebäpli, “DV-2019” lotereýa arza doldurylyş möhleti täzeden yglan edildi we 2017-nji ýylyň oktýabr aýynyň 18-ine çenli tabşyrylan ähli arzalar gaýtadan doldurylmalydyrlar. Biz “DV-2019” lotereýasynyň gatnaşyjylaryna ýüze çykan bu oňaýsyzlyklar üçin öz gynanjymyzy bildirýäris. Arza tabşyrylyş düzgüniniň adalatlylygyny we hemme gatnaşyjylaryň maglumatlarynyň goraglylygyny kepillendirmek üçin biz bu ýylky (“DV-2019”) arza kabul ediş tapgyryny täzeden başlamaly bolýarys.
“DV-2019” lotereýasyna täze arzalar 2017-nji ýylyň oktýabr aýynyň 18-ine irden sagat 11:00-da başlap 2017-nji ýylyň noýabr aýynyň 22-sine irden sagat 11:00-a çenli dowam eder.
Eger-de siz 2017-nji ýylyň oktýabr aýynyň 18-ine çenli arza tabşyran bolsaňyz, siziň arzaňyz hasaba alynmaz we siz yglan edilen täze tapgyryň dowamynda täze arza tabşyrmalysyňyz. Siz bir täze arzany goşmaça soragnama doldurýanyňyz sebäpli gatnaşmak hukugyny ýitirmän tabşyryp bilersiňiz. Bir gezekden köp arza tabşyran gatnaşyjylar öz gatnaşmak hukugyny ýitirerler.
DV lotereýasynyň elektron soragnamasy E-DV lotereýasynyň resmi web-sahypasynda https://dvlottery.state.gov/ arza tabşyrylyş tapgyrynyň dowamynda elýeterlidir. DV lotereýasynyň soragnamasyny doldurmagyň gözükdirmesi ABŞ-nyň Döwlet Departamentiniň resmi web-sahypasynda usvisas.state.gov/dv/instructions ýerleşdirilendir.
Gatnaşyjylara bolan talaplar üýtgedilmedi.
2018-nji ýylyň maý aýynyň 15-inden başlap “DV-2019” lotereýasynanyň gatnaşyjylary arza doldurylanda berilen tassyklanmada görkezilen şahsy nomer boýunça öz soragnamalarynyň ýagdaýyny elektron sistema arkaly https://dvlottery.state.gov/ barlap bilerler. Bu elektron sistema saýlanan gatnaşyjylara özleri we talaba laýyk gelýän maşgala agzalary üçin DV wizasyna resminalary nähili tabşyrmalydyklary barada habar berer. Döwlet Departamenti hem wiza gürrüňdeşlikleri yokarda agzalan elektron sistema arkaly tassyklar.
Köp berilýän soraglar:
Sorag: Tehniki kynçylyk barada nähili maglumat berip bilersiňiz? Tabşyrylan arzalar ýitirim boldularmy? Tabşyrylan elektron maglumatlary bikanun almak synanyşygy boldumy?
Jogap: Tehniki kynçylyk sistemanyň arza tabşyrýanlaryň görkezýän ýurdy öz dogulan ýurdundan başga bolan ýagdaýynda, lotereýa gatnaşmaga hukugy bar bolan ýurtlaryndan saýlamakda ýüze çykan ýalňyşlygy sebäpli peýda boldy. Sebäbi beýle düzgünden çykma diňe käbir halatlarda rugsat berilýär. Bu ýagdaý hiç hili daşyndan bolan päsgelçiligiň ýa-da tabşyrylan elektron maglumatlary bikanun almak synanşygyň netijesi däldir.
Sorag: Tehniki kynçylyk ýüze çykmazdan öň näçe sany arza kabul edildi?
Jogap: Tehniki kynçylyklar sebäpli, biz näçe sany talaba laýyk gelýän arza tabşyrylandygy barada ygtybarly jogap berip bilemizok. Arza tabşyrylyş düzgünleriniň adalatlygyny goramak we deň mümkinçiligi hemme gatnaşyjylara kepillendirmek üçin biz arza kabul ediliş tapgyryny täzeden başlaýarys.
Sorag: Döwlet Departamenti “DV-2019” lotereýasyna näçe gatnaşyjy bolar diýip çak edýär?
Jogap: Öten ýyl, sanawy belli bolan “DV-2018” lotereýasynyň tapgyrynda 14 milliondan hem köp bolan talabalaýyk arza kabul edildi.
Sorag: Döwlet Departamenti talaba laýyk gelmeýän gatnaşyjylara nähili habar berer?
Jogap: Döwlet Departamenti DV lotereýasyna 2017-nji ýylyň oktýabr aýynyň 18-ine çenli arza tabşyranlaryň her birine soraganamada görkezilen elektron hat adresiniň üsti bilen gatnaşyja https://dvlottery.state.gov/ web-sahypasynda wajyp bildirişi barlamak hakynda görkezme ugradar.
Biz şeýle hem ilçihanalarymyzyň we wekiliýetçiliklerimiziň üsti bilen mümkin bolan ähli gatnaşyjylara bu ýagdaý barada we täze yglan edilen arza kabul ediliş tapgyry barada internet we beýleki jemgyýetçilik maglumat serişdeleri arkaly habar bermegiň üstünde işläris.
Sorag: Bu ýagdaý “DV-2019” lotereýasynyň wagt tertibini eglärmi?
Jogap: “DV-2019” lotereýasynyň saýlanan arzalarynyň üstünde iş 2018-nji ýylyň maý aýynyň 15-ine başlanar.
Biz häzirki ýagdaýda “DV-2019” lotereýasynyň geçiriliş tertibinde gijikmelere garaşmaýarys.


text:
Iň soňky habarlar
Ahal welaýatynda çaga dogrulýan bölümiň düýbüni tutmak dabarasy boldy
Kaka etrabynyň Duşak şäherçesinde "Türkmenistanyň Prezidentiniň obalaryň, şäherçeleriň, etrapdaky şäherleriň we etrap merkezleriniň ilatynyň durmuş-ýaşaýyş şertlerini özgertmek boýunça 2020-nji ýyla çenli döwür üçin rejelenen Milli maksatnamasynyň" durmuşa geçirilmeginiň çäklerinde 20 orunlyk çaga dogrulýan bölümiň düýbüni ...
Birža söwdalarynda daşary ýurtlara goýberilen harytlaryň jemi bahasy 3 million ABŞ-niň dollaryndan gowrak boldy
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 18-si hasaba alyndy. Daşary ýurt walýutasyna Russiýadan, Birleşen Arap Emirliklerinden, Şotlandiýadan, Türkiýeden, Pakistandan, Litwadan we beýleki ýurtlardan gelen telekeçiler arassalanan pagta ýagyna, nah ýüplüge ...
Öňdebaryjy kompaniýalar iň soňky tehnologiýalary we enjamlary Aşgabat sergisinde görkezerler
31-nji ýanwar – 2-nji fewral aralygynda Söwda-senagat edarasynyň sergiler merkezinde senagat önümleriniň, enjamlarynyň we döwrebap tehnologiýalaryň halkara sergisi geçiriler. Häzirki wagtda gözden geçirilişe daşary ýurtlaryň kompaniýalarynyň wekilleri hem-de ýurdumyzyň ministrlikleriniň we pudak edaralarynyň kärhanalarynyň, Senagatçylar we telekeçiler birleşmesiniň agzalary gatnaşmaga isleg bildirdiler. Sergide ...
Türkmenistanyň wekiliýeti Pakistanda we Hindistanda gepleşikleri geçirdi
Türkmenstanyň wekiliýeti Pakistan Yslam Respublikasynda we Hindistan Respublikasynda iş saparynda boldy. Yslamabatda we Nýu-Delide geçirilen gepleşikleriň jemleri barada hökümet mejlisinde wise-premýer, DIM-iň ýolbaşçysy Raşid Meredow hasabat berdi. Habar berlişi ýly, 15-nji ýanwarda geçirilen türkmen-pakistan syýasy we ykdysady geňeşmeleriň gün tertibine döwletara hyzmatdaşlygynyň ileri tutulýan ugurlary, şol sanda ikitaraplaýyn ...
Türkmenistan we Ýaponiýa telekommunikasiýalar we maglumat tehnologiýalary ulgamynda hyzmatdaşlygy giňeldýär
Türkmenistanyň Ministrler Kabinetinde we Aragatnaşyk ministrliginde “Sony Corporation” ýapon kompaniýasynyň wekiliýeti bilen duşuşyk boldy. Wekiliýete ikitaraplaýyn gatnaşyklary has-da ösdürmek maksadynda sapar bilen ýurdumyzda bolýan şol kompaniýanyň baş dolandyryjysy Hajime Nakamura ýolbaşçylyk edýär. Mälim bolşy ýaly, innowasion elektronika hem-de beýleki ýokary tehnologiýaly önümleri ...
Ahal welaýatyndaky täze ýyladyşhana bezeg agaçlaryny we gülleri ösdürip ýetişdirmek üçin niýetlenendir
Ak bugdaý etrabynda 10 gektar meýdany bolan bezeg agaçlaryny we gülleri ösdürip ýetişdirmäge niýetelenen ýyladyşhana işe girizildi. Onuň açylyş dabarasyna welaýat we etrap häkimlikleriniň, zähmetkeşler toparlarynyň, jemgyýetçilik guramalarynyň wekilleri hem-de hormatly ýaşulular gatnaşdylar. Döredijilik toparlarynyň aýdym-sazly çykyşlary bu ýerde guralan dabara baýramçylyk öwüşginini çaýdy. ...
Paýtagtymyzdaky ýolagçy awtoulag önümçilik birleşigine täze awtobuslar gelip gowuşdy
Hormatly Prezidentimiz Gurbanguly Berdimuhamedowyň yzygiderli durmuşa geçirýän durmuş-ykdysady syýasatynyň möhüm ugurlarynyň biri hem ýurdumyzyň ulag düzümini ösdürmekden, ulagyň awtomobil we beýleki görnüşleriniň tehniki binýadyny döwrebaplaşdyrmakdan ybaratdyr. 12-nji ýanwarda bolan Ministrler Kabinetiniň mejlisinde hem ...
Birža söwdalarynda daşary ýurtlara goýberilen harytlaryň jemi bahasy 31 million ABŞ-niň dollaryndan gowrak boldy
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 22-si hasaba alyndy. Daşary ýurt walýutasyna jinsi önümleri, nah ýüplük, pagta-süýümi, şeýle hem armatura ýerlenildi. Satyn alan ýurtlar: Russiýa, BAE, Şweýsariýa, Owganystan, Ermenistan, Gyrgyzystan we ...
Türkmen wekiliýeti Musulman Zenan Parlamentarileriniň 7-nji maslahatyna gatnaşar
12-nji ýanwarda geçirilen Hökümetiň mejlisinde Mejlisiň ýolbaşçysy Akja Nurberdiýewa ýurdumyzyň wekiliýetiniň Eýranda geçiriljek Yslam Hyzmatdaşlyk Guramasynyň Parlament Bileleşiginiň Musulman Zenan Parlamentarileriniň 7-nji maslahatyna we bu halkara guramanyň Parlament Bileleşiginiň 13-nji maslahatyna gatnaşmagyna görülýän ...


text:
26 Şubat 2015 Perşembe
Şagadam Daglarynyň Etegindäki Çagalar Bagy
Türkmenbaşy şäherinde 160 orunlyk çagalar bagynyň gurluşygy tamamlanyp barýar. Şagadam daglarynyň eteginiň ajaýyp künjeginde gurulýan bu mekdebe çenli ýaşly çagalar edarasy Türkmenbaşynyň nebiti gaýtadan işleýän zawodlar toplumynyň buýurmasy boýunça “Balkannebitgazgurluşyk” edarasynyň 3-nji gurluşyk-gurnama müdirligi tarapyndan gurulýar.
Tabşyrylmagynyň öň ýüzünde duran bu desgada gurluşyk-gurnama işleriniň 90 göterimi ýerine ýetirildi. Çagalar bagynyň esasy binasynyň daşary we içeri bezeg işleri güýçli depginlerde alnyp barylýar. Gurluşygyň aýry-aýry böleklerinde ýurduň telekeçileriniň ýöriteleşdirilen kömekçi potratçy kärhanalary hereket edýär. Meselem, çagalar bagynyň töwereginiň gök zolagyny bezemek bilen Ahalyň “AkdepeSenagat” hususy kärhanasy meşgullanýar, gapylary we plastiki penjireleri oturtmak bilen bolsa Marynyň “Söýli” hususy kärhanasy meşgullanýar. Binanyň diwarlarynyň daş ýüzüni örtmek, binanyň sokolyny, öň ýüzüni, düşegini granit bilen örtmek işleri bilen türkmen hususy gurluşyk firmalarynyň hünärmenleri meşgullanýarlar. Kiçi we orta telekeçiler bu günki gün döwletiň yzygiderli berýän ýeňillikleri netijesinde zerur bolan maddy-tehniki binýada we degişli hünärli işgärlere eýedirler.
Bu täze mekdebe çenli ýaşly çagalar edarasynda olaryň sazlaşykly ösmekleri üçin ähli şertler dörediler. Oňaýly ýatakhanalardan başga hem, naharhana we gyşky oýun meýdançalar göz öňünde tutulandyr. Binanyň içinde çagalaryň döredijiligi üçin dürli görnüşli otaglar we zallar enjamlaşdyrylar, okuw sapaklaryny we bedenterbiýe maşklaryny ýerine ýetirmek üçin otaglar bolar. Çagalar bagynyň howlusynda çagalar üçin tomusky telärler, ylgaw ýodajyklary, ýol hereketiniň düzgünlerini öwrenmek üçin meýdançalar, çägeli aýmança, dagjagazlar, hiňňillikler we beýleki çagalar attraksionlary gurular.
Kaydol: Kayıt Yorumları (Atom)


text:
15 Ağustos 2015 Cumartesi
Birža Täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 16-sy hasaba alyndy.
Daşary ýurt walýutasyna Gonkongdan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen uçar kerosinini, owganystanly işewürler bolsa Seýdiniň nebiti gaýtadan işleýän zawodynda öndürilen dizel ýangyjyny, Birleşen Arap Emirlikleriniň işewür toparlarynyň wekilleri tehniki ýody (“Türkmenhimiýa” DK) satyn aldylar. Russiýadan, Beýik Britaniýadan, Türkiýeden, Maltadan, Täjigistandan, Gyrgyzystandan gelen telekeçiler daşary ýurt walýutasyna pagta ýagyny, nah ýüplügi, arassalanan süýümi satyn aldylar. Geleşikleriň jemi bahasy ABŞ-nyň 12 million 294 müň dollaryndan gowrak boldy.
Manat serişdelerine Pakistanyň işewür toparlarynyň wekilleri jemi bahasy 2 million 145 müň manatdan gowrak bolan nah ýüplügi satyn aldylar.
Ýurdumyzyň telekeçileri içerki bazar üçin bahasy 189 müň manatlyk polipropileni (TNGIZT) satyn aldylar.
Kaydol: Kayıt Yorumları (Atom)


text:
GURBAN AGA
شاخه : EDEBI ÝAZGYLAR
GURBAN AGA
Gurban aga ertir daň atyp atmaka, ukusyndan oýanyp: "Synja-täret kylaýyn" diýip, öýden daşary çykdy-da, gözüni daň ýyldyza garşy tikdi. Görse ýyldyz aýdan ýerine ýetmändir. Bir az ir oýanmagyna öz-özünden pikir edip" Alla! Şu ömrüme çenli belli wagtda oýandyrýan kökli-jaňly sagatym bolmasa-da hudaýyň birligine we peýgamberiň berhaklygyna iman getiren ýüregim ýaňyşmany mesjidiň sopusynyň Alla-u Ekber diýen sesine oýandyrýardy, meger bolsa öten agşam Baýram sakgaldaşym bilen Annadurdy aganyň ogul öýerip gelin alýan at çapgyly toýuna gimäge höweslenip ýatanyma görä tiz oýananmykam?!" diýip öz-özüne düňürdäp, gara depel mest atyna garşy ugrady. Ony timarlap bolandan soň, Baýarm aga bilen çaý-damak içip-iýip ugramagy maslahat bildiler. Şoňa görä-de älem-jahan ýagtylananda sakgal-murty tymarlap özlerini bezäp, toý gatanjyny atlarynyň öňüne salyp, Annadurdy aganyň obasyna garşy ugradylar. Gün orta ýetmäkä obaň gyrasyna ýetip obadaky toýa ýygnanan adamlara Annadurdy aganyň ýakyn dostlary gelenini bildirmäge tüpeňleriniň agzyny göge tutup atlaryny çapdyryp ok baryny saýmaga durdular. Annadurdy aga bolsa: "Bä meniň eziz dostlarym gelen eken" diýip, at tutmak hökmüni etdi. Gurban aga bilen Baýram aga bolsa toýy gutlap ak gamyşly, bili nagyşly ak öýe girdiler. Gurban aga bolsa Annadurdy aganyň aýaly Aýjemaly görüp öten zamanlary ýadyna düşüp toýuny gutlap degmelemäge durdy. Ol kyrk ýyl mundan ozal dogry on ýedi ýaşynda Aýjemala guzy gaýtaryp, goýun sagýan wagtynda aşyk bolup guzularyny tutuşýany we nesip bolmany bir-birine gowuşmany ýadyna düşüp köne derdi täzelendi. Gurban aga Aýjemalyň körpe oglunyň öýlendirmek toýuna begenýäni, ýa-da ata-enesiniň bilim azlygyna görä täsip edip, gul-ig diýlen sözi bile Aýjemaly alyp bermäni şeýle bir şadyýanlkda mundan hem ýakyn bolup bilmeýän hasratyn çekýänini oturanlara belli bolmasa-da Aýjemala günüň şöhlesi ýaly bellidi. Ylaýta Gurban aganyň Aýjemalyň ýerine düşen aýalyndan hem öngüni bolmany zurýatsyz geçmegine gam basyp otyrka ýaşuly we ýagşy ýigitler öýle namazy okyp: "Geňeş toýy başlamaga çapgy meýdana garşy ugraýly" diýip, maslahat etdiler. Gurban aga gyzyl donuny geýip, gara depel atyny Teke jul ala buýunsa kümüş şaý esbaby bilen bezäp bäş atar tüpeňiniň guşagyny boýundan geçirdi-de puhar telpegini selpildedip Baýram aga we Annadurdy dosty bilen atlanyp çapgy meýdana garşy ugradylar. Gurban aga bir semiz öküz toýuň göreşine gatanç berse-de bir top türme şaly Annadurdy aganyň öňden süýrentgi alyp gaçmak pikre düşüp gara depel mest atynyň buduna gamçylady. Gurban aga at münmäge her näçe çeper hem bolsa türme şal atyň aýagyna çolaşyp tasap, durar ýerde durmany bir uly jardan yrgyýanda, bagty şor Gurban aga kuwaty kemligine görä atyň üstünde otura bilmäni ýere ýykyldy-da tüpeňiň aýagyna sini ilip bir ok sesi geldi. Baryp görseler Gurban agaň gursagynyň üstünden gyzyl ganyň özi ahmyrly açyk giden gözüniň daşynda üýşüp hata bolupdyr. Gurban agany toýy ýasa dönen aýjemlyň öýüne getirip, Aýjemalyň özüne niýetläp goýan köpüni bilen donap obaň ýakynynda çapgy meýdanyň gyragyndaky depäň üstünde jaýladylar. Gurban aganyň öz öngüni bolmasa-da, Aýjemalyň islegine görä soňra dogan ogul agtyklarynyň birine Gurban aganyň adyny dakdylar. Indi bolsa şol ýigit şehitlije atly maldarlaryň ýaýlak ýurdy bolan çölünde oturýar.


text:
Eýranyň döwlet baştutany Hasan Ruhani ýurduň kürt halky Eýranyň döwletidir milletiniň ynamyna sezewardyr diýdi.
Şy gün prezident Hasan Ruhani döwlet toparynyň maslahatynda Eýran Yslam Respublikasy kürt watandaşlaryna ýüze-ýüz ynam edýändir we hiç haçanda Yrak Kürdüstanynda bir toparyň baş goşan syýasy ýalňyşlygyny olaryň adyna ýazýan däldir diýmek bilen kürtler uly Eýranyň bir bölegi we gadymy kowumlarynyň birisidir we mydama şol sanda tňökelen uruş döwründe yslam ynkylabynyň ýanynda bolandyrlar diýip nygtady.
Ruhani sözüniň dowamynda Eýran bütin kürtlere şol sanda Eýran, Yrak, Siriýa we Türkiýedäki kürtlere hormat edýändir we kürtlere basyş berilmegini isleýän däldir diýip yglan etdi.


text:
31-nji dekabrda Agabatdaky "Älem" medeni-dynç alyş merkeziniň öňündäki meýdançada Täze ýyl baýramy mynasybetli dabara geçirildi. Häzirki zaman aragatnaşyk serişdeleri arkaly, teleköpriniň kömegi bilen ýurdumyzyň ähli bäş welaýatynyň ýaşaýjylary hem bu dabara gatnaşmaga mümkinçilik aldylar.
Dabarany alyp baryjylar ýurdumyzyň ähli ýaşaýjylarynyň adyndan Türkmenistanyň Prezidenti Gurbanguly Berdimuhamedowa Täze ýyl gutlaglaryny aýdýarlar, berk jan saglyk, Watanymyzyň gülläp ösmeginiň, halkymyzyň abadançylygynyň bähibdine durmuşa geçirilýän özgertmelerde uly üstünilkler arzuw edýärler.
Belli estrada aýdymçylarynyň ýerine ýetirmeginde Täze ýyla bagyşlanan çykyşlar ýaýbaňlanýar, şeýle hem bu ýerde folklar döredijiligi häzirki zaman görnüşinde ýerine etirilýär.
Teleköprüsi arkaly Aşgabatda geçirilýän Täze ýyl dabarasyna ýurdumyzyň sebitleri hem goşulýarlar. Şu gün welýatlaryň dolandyryş merkezlerindäki meýdançalarynda hem ýaş aýdymçylaryň we döredijilik toparlarynyň gatnaşmagynda Täze ýyl çykyşlary guraldy, olara köpsanly tomaşaçylar ýygnandylar. Tomaşaçylaryň hatarynda häkimlikleriň ýolbaşçylary, hormatly ýaşulular we ýaşlar, kümüş saçly eneler, oba ýaşaýjylary, çagalar bar.
Täze ýyl teleköpri aragatnaşygyny “Älem” medeni-dynç alyş merkeziniň öňüne ýygnanan Aşgabat şäheriniň ýaşaýjylary jemleýärler, olar hormatly ýaşulularyň we mekdep okuwçylarynyň üsti bilen ähli watandaşlarymyza täze ýylda ähli arzuwlarynyň hasyl bolmagyny we uly üstünilkler arzuw edýärler. Goşgular we aýdymlar ýaňlanýar, meşhur tans toparlary, belli aýdymçylar çykyş edýärler.
“Älem” medeni-dynç alyş merkeziniň öňündäki sahnada aýdym-saz çykyşy dowam edýär, bu ýerde şatlykly ýagdaý höküm sürýär, ýerine ýetirilýän tanslara täze ýyl şäherjiginiň meýdançasyna ýygananlaryň ählisi goşulýar.
Tolgundryjy pursat ýetip gelýär – telemonitorlarda Türkmenistanyň Prezidenti Gurbanguly Berdimuhamedow Türkmenstanyň halkyna Täze ýyl gutlagy bilen ýüzlenýär. Meýdançada ýagnananlar we telewizorlaryň öňünde millionlarça ildeşlerimiz milli Liderimiziň gutlagyny uly üns bilen diňleýärler.
Türkmenistanyň Prezidentiniň Gutlagyndan soň, 2015-nji ýylyň iň soňky pursatlary ähli watandaşlarymyzy jebisleşdirýän kuwwatly ruhubelentlige beslendi. Sagat dilleri 12 sanyň üstünde saklanýar...
Türkmenistanyň Döwlet senasy belent we dabaraly ýaňlanýar.
Şu pursatda “Älem” medeni-dynç alyş merkeziniň asmanynda peýda bolan dürli öwüşgünli baýramçylyk feýerwerki Döwlet senasynyň dabaraly heňlerini alyp göterýär. Türkmen paýtagtynyň asuda we aýdyň asmanynda emele gelen dürli öwüşgünleriň simfoniýasy dabara gatnaşyjylaryň ählisi tarapyndan alnyp göterilen hormatly Prezidentimiz Gurbanguly Berdimuhamedowyň döreden “Öňe, diňe öňe, jan Watnym Türkmenstan!” aýdymynyň özboluşly äheňi bolup ýaňlanýar.
Ine, 2016-njy ýyl gelip ýetdi. Asmanda biri biriniň yzyndan dürli öwüşgünler peýda bolýar, olar şu pursatlarda arzuw edilen ähli arzuw-islegleriň hasyl bolmagynyň alamatlarydyr.
... 2015-nji ýyl taryhyň sahypalaryna girip, Watanymyzyň şöhratly ýylýazgysyna ýene bir aýdyň sahypany ýazdy. Türkmenstanlylar ýagşy umyt-arzuwlar bilen Täze ýyly garşyladylar, bu ajaýyp baýramçylyga aýratyn hyjuw bilen taýýarlanyp, öz ýakynlaryny begendirmäge çalyşdylar.
* * *
Teatrlaşdyrylan çykyşlar, joşgunly aýdym-sazlar täze ýyl gijesi we onuň öňýanyndaky günde baýramçylyga gatnaşýan ähli türkmenstanlylar üçin ajaýyp sowgat boldy. Şu günky dabaralar belli estrada aýdymçylarynyň, döredijilik toparlarynyň gatnaşmagynda paýtagtymyzdaky “Watan”, “Türkmenistan” kinokonsert merkezlerinde, “Ylham” seýilgähinde we köpleriň söýgüli künjegine öwrülen “Arkadag” seýilgähinde hem-de Türkmenistanyň Döwlet sirkiniň öňündäki meýdançada dürli öwüşginler bilen ýaýbaňlandyryldy.
Soňky habarlar
Archive news
Türkmenistanlylar 2016-njy ýyly uly baýramçylyk dabaralary bilen garşyladylar
31-nji dekabrda Agabatdaky "Älem" medeni-dynç alyş merkeziniň öňündäki meýdançada Täze ýyl baýramy mynasybetli dabara geçirildi. Häzirki zaman aragatnaşyk serişdeleri arkaly, teleköpriniň kömegi bilen ýurdumyzyň ähli bäş welaýatynyň ýaşaýjylary hem bu dabara gatnaşmaga mümkinçilik aldylar.


text:
Goňşymyzyň gyzy 5 ýyl halaşyp durmuşa çykdy. Daşyndan göräýmäge durmuşy gül ýaly. Köp gyzlaryňam onuň bagtyna gözleri gidýär. Emma ol indi ejelerine islän wagty gelip bilenok. Diňe adaty Nokia telefon ulanýar. Her bir etjek zadyny ýoldaşyndan ýa gaýynlaryndan sorap etmeli. Men onuň ejelerine gelende "Çykmankamam maňa diýenini etdirýärdi, indi hasam beter gysyp saklaýar. Gabanmak, goramak gowudyram welin, her bir zadyň çägi bolmaly dälmi?" diýip, zeýreneni eşitdim.
Jemgyýetimizde söýgi we maşgala gatnaşyklarynda bir tarapyň (esasanam oglan tarapyň) agalyk etmegi seýrek gabat gelmeýär. Iň gynandyryjy ýerem muny adamlaň bolmaly zat hökmünde kabul etmesi. Köpler muny bolmaly zat hökmünde kabul etselerem köpleriň durmuşy ýa söýgi gatnaşyklary haýsam bolsa bir tarapyň çäkden çykmagy sebäpli bozulýar.
Söýgi gatnaşyklarynda araçäk näme?
Söýgi gatnaşygy iki başyň birleşmegi bilen tamamlanmaýar. Ol yzygiderli fiziki, emosional we psihiki hereketleri öz içine alýar. Bu gatnaşygyň pajarlamagy üçin bolsa iki tarap hem diýýän sözlerinden başlap edýän pikirlerine, bile geçirýän wagtlaryna çenli çäk goýmany başarmaly. Sen öz islegleriň we talaplaryň barada söýgüliň bilen arkaýyn gürleşip bilmeli. Eger ol gaharlanyp, saňa garşy çyksa, onda bu eýýäm onuň saňa bolan hormatynyň pesliginden nyşan.
Özüňi söýgi gatnaşyklarynda howpsuz duýmagyň we iki tarabyň hem islegleriniň kanagatlandyrylýandygyna güwä geçmegiň iň gowy usuly bulary ikiçäk maslahatlaşmakdyr. Söýgi gatnaşyklarynda serhetleriň bozulmazlygy üçin göz öňüne tutmaly käbir zatlar:
Emosional çäk
► S harply söz: "Seni söýýän" sözi gatnaşykda her adam üçin her hili wagtda başlap biler. Eger söýgüliň muny diýip başlan bolsa, sen hem heniz arkaýyn diýip bilmeýän bolsaň gamlanmagyň geregi ýok. Belki sen entek taýýar dälsiň. Muny hökman ýoldaşyňa duýdurmaly we onuň saňa "söýýän" diýende özüňi nähili duýýandygyňy aýtmaly.
► Aýra wagt geçirmek: Taýyň bilen bilelikde wagt geçirmek nähili lezzetli we zerur bolsa ondan aýra wagt geçirmek hem sagdyn söýgi üçin şonça zerurdyr. Siziň ikiňiziňem özbaşdak, dost-ýarlaryňyz ýa-da maşgalaňyz bilen wagt geçirmäge erkinligiňiz bolmaly. Sen haçanda özbaşdak wagt geçirmegi isleseň muny ýoldaşyňa çekinmän aýdyp bilmeli.
Fiziki çäk
♦ Howlukma: Fiziki gatnaşyklara şol bada başlamaly diýen kanun ýok. Söýgi gatnaşygynda nämäniň haçan bolmalydygyny diňe jübütleriň özleri kesgitleýärler. Sagdyn gatnaşykda fiziki ýakynlaşma diňe ýoldaşyň bilen öz meýilleriňizi we duýgularyňyzy maslahatlaşyp, ikiňizem doly ýagdaýda taýýar wagtyňyz başlanylmaly.
♦ Jynsy gatnaşyk salgyt däl: Sen ýoldaşyňa hiç zat bergili däldigiňi unutmaly dälsiň. Ol saňa sowgat satyn alsa-da, her näçe "söýýän" diýse-de, saňa onuň edenlerini yzyna gaýtarmak parz däl. Eger ol senden "gaýtargy" talap etse, bu eýýäm serhetden geçmek bolýar. Hatda öň onuň bilen jynsy gatnaşykda bolan hem bolsaň muny her gezek etmäge borçly dälsiň. Jübütler biri-birine "ýok" diýende onuň hakykatdanam "ýok" jogapdygyna düşünmeli.
Elektroniki çäk
Haçanda söýgi gatnaşygy internete çykyp başlanda sagdyn we sagdyn däl gatnaşygyň serhetlerini bilmek kyn bolup bilýär. Facebook, Instagram, Twitter, Snapchat ýaly ýaýgyn sosial saýtlarda jübütler üçin kadalaram ýok. Onda näme etmeli?
Gatnaşygyňy internete çykarmak barada ýoldaşyň bilen gürleşmezden ozal öz-özüňe aşakdaky soraglary bermek arkaly nämäniň seň üçin rahat boljagyna düşün:
→ Taglemek ýa-da "check in" etmek nähili bolar?
→ Biz gatnaşygymyzyň statusyny post etmelimi?
→ Ol meň online dostlarymy yzarlasa ýa-da dostlaşsa bolarmy?
→ Maňa haçan sms ýazyp biler we meň näçe wagtda jogap bermegimi isleýär?
→ Birek-biregiň elektroniki enjamlaryny ulansak bolarmy?
→ Gatnaşygymyz barada post, twit ýa-da teswir ýazyp bilerismi?
Haçanda öz ýagdaýyňa düşüneniňden soň, ýoldaşyň bilen maslahatlaşyp, elektroniki gatnaşygyňyzyň nähili bolmalydygy barada ylalaşyga gelip bilersiňiz. Onuň islegleriniň seňkiden tapawutly bolmagy ahmal we munda birek-birege düşünip, ikiňiz üçinem iň göwnejaýlaryny saýlamak dogry bolar. Emma, eger ol saňa islemeýän zadyňy etdirjek bolsa ýa-da saňa hojaýynçylyk etjek bolsa sen munuň çäkden çykmakdygyny onuň ýüzüne aýtmalysyň.
Elektroniki gatnaşygyň ylalaşygy wagtyň geçmegi bilen üýtgäp biler. Ilki başda arkaýyn edip bilen zatlaryňyzy soňra edesiňiz gelmezligi ýa-da soňra has köp zatlar edesiňiz gelmegi mümkin. Ylalaşyga üýtgeşiklikleriň girizilmegini hem ýene-de ikiňiziň özara we agzybir maslahatyňyz çözer.
Elektroniki ylalaşykda aşakdakylary göz öňüne tutmagy hem unutmaly däl:
⇒ Açar sözleri şahsydyr: Ýoldaşyňa näçe ynanýan hem bolsaň, onuň bilen telefonyň, sosial saýt hasaplaryň açar sözlerini paýlaşmak dogry pikir däldir. Erkinlikde özbaşdak wagt geçirmäge hukugyň bolşy ýaly internetdäki şahsy maglumatlaryňa hem diňe seniň doly hukugyň bar. Ýoldaşyňa hasaplaryňy ulanmaga rugsat bermek onuň senden birugsat islän zadyny post etmegine, seň başgalar bilen näme gürleşýäniňi bilmegine we netijede gerekmejek gabanjaňlygyň ýüze çykmagyna getirip biler (hatda gabanara hiç zat ýogam bolsa).
⇒ Suratlar we sekstiň: Fiziki serhetiň zerur bolşy ýaly, elektroniki enjamlar arkaly arkaýyn ugradyp biljek we bilmejek zatlaryňda hem serhet bolmaly. "Ugrat" düwmesini basanyňdan soň ugradan zadyňy kimiň görüp biljegini sen çözüp bilmeýäň. Eger ýoldaşyň saňa sekst (jynsy islegleri oýarýan surat ýa ýazgy) ugratsa we sendenem şony talap etse sen oňa beýle etmäge özüňi rahat duýmaýandygyňy aýdyp bilmeli. Ol bolsa öz gezeginde muňa gaharlanman, saňa düşünmeli we seni sylamaly.
Serhetleriň esasy bölegi hormatdyr. Sen we söýgüliň gatnaşygyňyza nämäniň laýykdygyny we däldigini aç-açan gürleşmegi başarmaly. Birek-birege hormat bolan ýerinde gatnaşykda nähili üýtgeşmeler bolup geçse-de hiç kim zyýan çekmeýär.
Onda, indiki gezek ‘taýym’ diýýän adamyň seniň elektroniki enjamlaryňa rugsatsyz aralaşsa, senden islemeýän zatlaryňy talap etse ýa-da seniň erkinligiňi eliňden aljak bolsa, belkem onuň bilen serhetler barada egri oturyp, dogry gürleşmegiň wagty gelendir...
Makalanyň awtory: Şöhle Mämmedowa
Teswirlemeler
Uyam shol aytyan ynamyn bn hormaty satyn almalymy ya gazanmalymy meselem erkek ynanmayan bolsa ol yerde yalan bardyr yalan bar yerinde ynam bolmaza ynamy gazanmaly dalmi? Meselem ozim 3gezek aldan adama ynanmam gaty kyn.
Oglanlar ýalňyş düşünipdirler oytyan. Makaladaky gurruñi edilyan hasiyet gabanjanlyk dalde ynamsyzlyk, hormatsyzlyk. Turkmen oglanlarynda yaman köp gabat gelinyar. Biri bilen soyuşip başlasalar derrew gyzy ellerindäki emläkleri yaly kontrol etjek bolup başlayalar, onam gabanyp etyan diyen bolýalar. Gelinler, gyzlar boş yere nalamayar. Olar uzakly gün nahar edip, arassaçylyga seredip erkeklere hyzmat edyaler, emma gaytargy hökmünde diňe gysylýalar, ellerinden erkleri alynyar. Olaram hormata, mähre, ynama, şahsy erkinlige erkekleň bolşy ýaly mynasyp we mätäç ahyry...
Baaaa diydinow sana deneshdirme mysal getiraymeli welin baribir bihuda bolayjak yalyda uyam!
Bir yerlerden bir zat tapyp terjime edip güzürdedip otyrlar.
terjime etmesek, yazmasak wahhabitler geljek
Bir yerlerden bir zat tapyp terjime edip güzürdedip otyrlar.
Hakykylay
Erkek kishide ,,gabanjañlyk'' naharda duzyñ bolshy yaly bolmalydyr.
Az bolsa-da köp bolsa-da bolanok
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
17 Şubat 2017 Cuma
Türkmenistanyň Döwlet Muzeýinde Baýdak Baýramyna Bagyşlanan Sergi Açyldy
Muzeýiň Taryhy merkezi bölegindäki baýramçylyk sergisi milli tuguň kemala gelşinden gürrüň berýän maglumatlar bilen açylýar. Garaşsyz Bitarap Türkmenistanyň dowlet nyşanlary bolan baýdagyň we tugranyň gapdalynda Oguz türkmenleriniň, Beýik Seljuk türkmenleriniň,, Akgoýunly we Garagoýunly türkmenleriniň, Mamlýuklar türkmenleriniň, Könürgenç türkmenleriniň, we Osmanly türkmenleriň, Gaznaly türkmenleriniň, Sefewidler türkmenleriniň we dünýä taryhynda öçmejek yz galdyran beýleki türkmen döwletleriniň tuglary şekillendirilýän diwarlyk bar.
Ýurdumyzyň taryhyndaky şanly seneleri beýan edýän suratlar sergä gelenlerde uly gyzyklanma döredýär. Bu ýerde tanymal nakgaşlaryň eserleri, ajaýyp milli halylar we gobolenler hem görkezilýär. Çeper elli türkmen zenanlarynyň yhlasyndan dörän dünýä kartasy we döwletleriň ählisiniň baýdaklary şekillendirilip elde dokalan mata göreni haýran edýär. Paýtagtymyzyň gözel ýerleri, taryhy-medeni ýadygärlikler, dogduk diýaryň ajap tebigaty şekillendirilen haly önümleri-de ünsüňi özüne baglaýar.
Baýramçylyk sergisiniň bir bölegi dutardyr gyjak, deprek ýaly XVIII-XIX asyr ussatlarynyň elinden çykan milli saz gurallary bilen tanyşdyrýar.
Bu ýerde goýlan zatlaryň aglaba bölegi muzeýiň gymmatlyklar saklanýan gaznasyndan alyndy. Olaryň arasynda zergärçilik önümleridir sowgatlyklar-da bar. Bilur ritonlardyr güldanlar, enaýy nagyşly kümüş mejimeler; altyn çaýylyp kümüşden ýasalan, firuza, ýaşma we sirkoniý ýaly daşlar bilen bezelen aşagy enjamly sagatlar; ahal-teke bedewlriniň şekili ýerleşdirilen heýkeller toplumlary goýlupdyr. Kompozisiýalaryň köpüsine Zemin we gözbaşyny Oguzhan türkmenden alyp gaýdýan Türkmen döwletiniň ýaşyl tugy bezeg berýär.
Baýramçylyk sergisinde uly möçberli sport çäresi bolan Aziada-2017 hem öz beýanyny tapypdyr. Uly möçberli üstünliklere ymtylyşy görkezýän serge bilen tanşanyňda Sagdynlyk we ruhubelentlik ýyly diýlip yglan edilen 2017-nji ýylda türkmen baýdagynyň ýurdumyzyň sport ýeňişleriniň nyşany boljakdygyna ynanýarsyň.
http://www.turkmenhabargullugy.com/turkmenistanyn-dowlet-muzeyinde-baydak-bayramyna-bagyslanan-sergi-acyldy/
Kaydol: Kayıt Yorumları (Atom)


text:
Türkmenistanyň raýatynyň Türkmenistandan gitmek we Türkmenistana gelmek üçin biometrik maglumatly pasporty 2008-nji ýylyň 10-njy iýulyndan ulanyşa girizildi.
Türkmenistanyň raýatynyň pasporty 2013-nji ýylyň 10-njy iýulyna çenli Türkmenistandan gitmek we Türkmenistana gelmek üçin öz güýjüni saklan.
1. Türkmenistanyň raýatynyň Türkmenistandan gitmek we Türkmenistana gelmek üçin pasporty Türkmenistanyň raýatyna Türkmenistandan gitmek we Türkmenistana gelmek üçin hukuk berýän hem-de daşary ýurtlarda bolanda onuň şahsyýetine güwä geçýän resmi nama bolup durýar.
2. Pasport Türkmenistanyň eýeçiligi bolup durýar hem-de dünýäniň ähli döwletlerine gitmek üçin hakykydyr. Pasport türkmen we iňlis dillerinde ýasalýar.
3. Türkmenistanyň raýaty pasportyny ýitiren halatynda Türkmenistana gaýdyp gelmek üçin şahsyýetini tassyklaýan resmi namasy Türkmenistana gelmäge hukuk berýän resmi nama bolup durýar, ony Türkmenistanyň daşary ýurtlardaky diplomatik wekilçilikleri ýa-da konsullyk edaralary berýär.
4. Türkmenistanyň raýatlary pasport almak üçin Türkmenistanyň Döwlet migrasiýa gullugynyň edaralaryna ýüz tutýarlar.
Türkmenistanyň çäklerinden daşarda hemişelik ýaşaýan Türkmenistanyň raýatlary pasport almak üçin Türkmenistanyň daşary ýurt döwletlerindäki diplomatik wekilhanalarynyň we konsullyk edaralarynyň üsti bilen Türkmenistanyň Döwlet migrasiýa gullugyna ýüz tutýarlar. Görkezilen raýatlara pasportlar Türkmenistanyň Döwlet migrasiýa gullugynyň merkezi edarasynda resmileşdirilýär hem-de Türkmenistanyň daşary ýurt döwletlerindäki diplomatik wekilhanalarynyň we konsullyk edaralarynyň üsti bilen gowşurylýar. Olar Türkmenistanyň çäginde bolýan döwründe pasporty resmileşdirmek üçin migrasiýa gullugynyň edaralaryna ýüz tutup bilerler.
5. Pasport resmileşdirmek üçin raýatyň ýazmaça ýa-da elektron görnüşinde şahsy arzasy Türkmenistanyň kanunçylygynda bellenen tertipde kabul edilýär. Raýatyň pasportyny resmileşdirmek üçin resminamalarynyň kabul edilen güni diýlip onuň elektron suratynyň we biometriki maglumatlarynyň alnan güni hasap edilýär.
Kämillik ýaşyna ýetmedik we kämillik ukyby ýok diýlip ykrar edilen adamlara pasportlar olaryň ata-eneleriniň biriniň ýa-da beýleki kanuny wekiliniň ýazmaça ýa-da elektron görnüşinde arzasy esasynda resmileşdirilýär. Kämillik ýaşyna ýetmedik we kämillik ukyby ýok diýlip ykrar edilen adamlaryň ýazmaça görnüşinde arzalary kabul edilende we pasportlary berlende olaryň gatnaşmagy hökmandyr.
Türkmenistanyň kanunçylygyna laýyklykda 16 ýaşa ýetmedik çagalar, weteranlar, şeýle hem ahli topardaky maýyp adamlar döwlet pajyny tölemekden ýa-da konsullyk ýygymlardan boşadylýar.
6. Pasport 5 (bäş) ýyla çenli möhlete resmileşdirilýär.
Pasport eýesiniň hut özüne ýa-da onuň kanuny wekiline arza berijiniň şahsyýetine güwä geçýän resmi namalary görkezmegi boýunça gol çekdirilip berilýär.
7. Eger Türkmenistandan gitmek şol gidýän raýatyň saglygynyň gyssagly bejerilmegi ýa bolsa Türkmenistanyň çäklerinden daşarda ýaşaýan ýakyn garyndaşynyň agyr kesellemegi ýa-da aradan çykmagy, ýa beýleki gaýragoýulmasyz ýagdaýlar bilen baglanyşykly bolsa, pasporty resmileşdirmek baradaky arza üç iş gününden giç bolmadyk möhletde garalýar.
8. Pasportlar şu halatlarda çalşyrylýar:
i. hereket ediş möhleti tamamlananda;
i. şahsy maglumatlary üýtgände;
i. ýazgylarda nätakyklyk ýüze çykarylanda;
i. ulanmaga ýaramsyz bolanda;
i. wizalar we bellikler üçin göz öňünde tutulan sahypalar tamamlanda;
i. raýatyň saglyk ýagdaýy sebäpli ýa-da başga ýagdaýlara görä onuň barmak yzlary, ýüz keşbi üýtgände.
Zerur bolan halatlarda pasportlar möhleti tamamlanmazdan öň hem çalşylyp bilner.
9. Pasport şu halatlarda ýatyrylýar:
i. pasport çalşyrylanda;
i. Türkmenistanyň raýatlygy bes edilende;
i. pasportyň eýesi aradan çykanda;
Tehniki näsazlyk, maglumatlarda nätakyk, raýatyň saglyk ýagdaýy sebäpli ýa-da başga ýagdaýlara görä barmak yzlarynyň, ýüz keşbiniň üýtgemegi bilen pasporty raýata berip bolmadyk halatynda;
Raýatyň pasporty çalşyrylanda onuň sahypalary deşilip, birinji sahypasyna “Ýatyryldy/Cancelled” möhürçesi basylyp eýesine gaýtarylyp berilýär.
Tapylan pasportlar migrasiýa gullugynyň edaralaryna tabşyrylmaga degişlidir.
Gerekli resminamalaryň sanawy
1. Türkmenistanyň raýatynyň Türkmenistandan gitmek we Türkmenistana gelmek üçin pasportyny almak (çalyşmak) üçin arzasy;
2. 30mm x 40mm ölçegde bir sany reňkli surat (suratyň arka tarapy ak reňkde);
3. Türkmenistanyň raýatynyň pasporty we onuň nusgasy (16 ýaşyna ýeten raýatlar üçin);
4. Dogluş hakynda şahadatnama we onuň nusgasy (raýatyň dogluş hakynda şahadatnamasy hem-de dogluş hakynda nama ýazgysy saklanyp galmadyk halatynda, raýat ýagdaýynyň nama ýazgysynyň ýokdugy baradaky delilhaty);
5. Hemişelik ýaşaýan ýeri hakynda 1 aý möhlet bilen delilhaty (Türkmenistanyň çäklerinden daşary hemişelik ýaşamak üçin giden Türkmenistanyň raýatlaryndan delilhaty talap edilmeýär);
6. Türkmenistanyň çäklerinden daşary hemişelik ýaşamak üçin giden Türkmenistanyň raýatlarynyň daşary ýurt döwletinde ýaşaýandygyny tassyklaýan resminamasy we onuň nusgasy;
7. Nika baglaşandygy ýa-da nikanyň bozulandygy hakynda şahadatnama we onuň nusgasy (raýatyň nika baglaşandygy ýa-da nikanyň bozulandygy hakynda şahadatnamasy hem-de nika baglaşandygy ýa-da nikanyň bozulandygy hakyndaky nama ýazgysy saklanyp galmadyk halatynda, raýat ýagdaýynyň nama ýazgysynyň ýokdugy baradaky delilhaty);
8. Harby bilet we onuň nusgasy ýa-da harby gulluga degişliligi barada harby wekillikden kepilnama (harby gullukçylar üçin gulluk şahsyýetnamasy);
9. Harby gullukçylar üçin degişli ministrlikleriň we pudak edaralarynyň ýolbaşçylarynyň rugsat haty (hereket edýän möhleti 6 aý);
10. Türkmenistanyň raýatynyň Türkmenistandan gitmek we Türkmenistana gelmek üçin pasportyny almak (çalyşmak) üçin döwlet pajynyň töleg kagyzy ýa-da pasport almak (çalyşmak) üçin döwlet pajyny tölemekden boşadylandygyny tassyklaýan resminama;
11. 16 ýaşyna ýetmedik çagalaryň ata-eneleriniň Türkmenistanyň raýatynyň pasportlary we olaryň nusgalary;
12. 16 ýaşyna ýetmedik çagalara Türkmenistanyň raýatynyň Türkmenistandan gitmek we Türkmenistana gelmek üçin pasporty resmileşdirilende, aýratyn halatlarda, aşakdaky resminamalar talap edilip bilner:
Çaganyň atasy hakyndaky maglumatlar çaganyň dogluş hakynda şahadatnamasynda çaganyň enesiniň arzasy esasynda görkezilen halatynda, RÝNÝ edaralary ýa-da daşary ýurt döwletlerindäki Türkmenistanyň diplomatik wekilhanalary ýa-da konsullyk edaralary tarapyndan berlen 27-nji görnüşdäki kepilnama;
Çaganyň ata-enesiniň ikisi ýa-da olaryň biri aradan çykan halatynda, aradan çykan ata-enäniň ölüm hakynda şahadatnamasy we ata-enesiniň biriniň Türkmenistanyň raýatynyň pasportyny almak baradaky 1-nji görnüşindäki arzasynyň nusgasy;
Çaganyň ata-enesiniň ikisi ýa-da olaryň biri nam-nyşansyz gidendigi diýlip yglan edilen halatynda, şahsyň nam- nyşansyz gidendigini tassyklaýan resminama;
Çaganyň ata-enesiniň ikisi ýa-da olaryň biri ata-enelik hukugyndan mahrum edilen halatynda, ata-enesiniň ikisiniň ýa-da olaryň biriniň ata-enelik hukugyndan mahrum edilendigi barada resminama;
Çaganyň ata-enesiniň ikisi ýa-da olaryň biri raýatlygy bolmadyk adam bolan halatynda, çaganyň ata-enesiniň biriniň raýatlygy bolmadyk adamyň şahsyýetnamasy;
Çaganyň ata-enesiniň ikisi ýa-da olaryň biri tussag edilen halatynda, tussag edilendigini tassyklaýan resminama we pasportlarynyň (pasportynyň) nusgasy;
Çaganyň ata-enesiniň ikisi ýa-da olaryň biri Türkmenistanyň çäklerinden hemişelik ýaşamak üçin daşary ýurt döwletine giden halatynda, pasportlarynyň (pasportynyň) nusgasy;
Çaganyň ata-enesiniň nikasy bozulan halatynda, Türkmenistanyň çäginde hemişelik ýaşaýan ata-enesiniň biriniň Türkmenistanyň raýatynyň pasporty we ata-enesiniň beýlekisiniň pasportynyň nusgasy.
13. 16-ýaşyna ýetmedik çagalaryň ata-enesiniň ikisiniň ýa-da olaryň biriniň beýleki daşary ýurt döwletiň (döwletleriniň) pasporty (pasportlary) ýa-da onuň nusgasy (nusgalary), şol resminamalar bar bolan halatynda;
14. Kanuny wekil diýlip bellenen raýatyň wekilliginiň hukugyny (kanunylygyny) tassyklaýan resminamasy we onuň nusgasy;
15. Kanuny wekil diýlip bellenen raýatyň pasporty we onuň nusgasy;
16. Şahsy maglumatlaryny üýtgeden raýatyň şahsy maglumatlarynyň üýtgedilendigini tassyklaýan resminamasy we onuň nusgasy;
17. Türkmenistanyň raýatynyň Türkmenistandan gitmek we Türkmenistana gelmek üçin pasporty ýitirilen ýa-da ogurlanan halatynda:
Türkmenistanyň çäklerinde: pasportyň yitirilendigi ýa-da ogurlanandygy barada Türkmenistanyň içeri işler edaralary tarapyndan berlen kepilnama;
Türkmenistanyň çäklerinden daşarda: pasportyň yitirilendigi ýa-da ogurlanandygy barada daşary ýurt döwletleriniň ygtyýarly edaralary tarapyndan berlen kepilnama, şeýle hem daşary ýurt döwletlerindäki Türkmenistanyň diplomatik wekilhanalary ýa-da konsullyk edaralary tarapyndan berlen ýurduna dolanyp barmak üçin şahadatnama ýa-da onuň nusgasy;
18. Pasport almak üçin ýüz tutýan adamyň barmak yzynyň (yzlarynyň) alynmagyna, şeýle hem onuň goluny çekmäge päsgel berýän ýagdaýlaryň bardygyny güwä geçýän degişli resminama ýa-da lukmançylyk delilhatlary;
19. Daşary ýurt döwletiň (döwletleriniň) raýatynyň pasporty (pasportlary) ýa-da onuň (olaryň) ornuny tutýan resminamasy we onuň nusgasy, şol resminamalar bar bolan halatynda;
20. Zerur halatlarda beýleki resminamalar hem talap edilip bilner.
Bellik: Türkmenistanyň raýatynyň Türkmenistandan gitmek we Türkmenistana gelmek üçin pasportyny almak (çalyşmak) üçin talap edilýän resminamalaryň Sanawyna laýyklykda arzaçy tarapyndan haýsydyr bir resminama berilmäge mümkinçilik bolmadyk halatynda onuň arzasy we oňa goşulan beýleki resminamalary Türkmenistanyň Döwlet migrasiýa gullugynyň başlygynyň rugsady boýunça kabul edilip bilner.
Çeşme: Türkmenistanyň Döwlet Migrasiýa Gullugy


text:
Türkmenistanyň futbol boýunça ýygyndysy öz toparynda ikinji orny eýeledi
Ýurdumyzyň milli ýygyndy topary Aziýanyň Kubogy ugrundaky saýlama oýunlarynyň final böleginiň üçünji tapgyrynda Singapuryň topary bilen duşuşyp, oýny deňme-deň tamamlady. Munuň özi türkmen futbolçylaryna “E” toparda ikinji orny eýelemäge mümkinçilik berdi, bu toparda 2019-njy ýylyň tomsunda Birleşen Arap Emirliklerinde geçiriljek iri ýaryşlara gatnaşmak üçin iki ýollanma ugrunda bäsleşilýär.
Duşuşyk Singapuryň “Besar Stadiun” stadionynda geçirilip, çekeleşikli häsiýete eýe boldy. Hasap oýnuň ikinji ýarymynda açyldy, biziň bäsdeşimiz Şakir Hamzah duşuşygyň 62-nji minutynda tapawutlanmagy başardy.
Galan ýarym sagadyň dowamynda türkmen futbolçylary hasaby deňlediler. Hüjümçi Altymyrat Annadurdyýew oýnuň tamamlanmagyna 10 minut galanda, dürs urgy bilen pökgini derwezä geçirdi. Oýun 1:1 hasabynda deňme-deň tamamlandy.
Bu tapgyryň oýunlarynyň netijeleri biziň toparymyza birinji aýlawdan soň 4 utuk bilen ikinji orny eýelemäge mümkinçilik berdi. Bu görkeziji, ýygyndy toparymyzyň baş tälimçisi Ýazguly Hojageldiýewiň şägirtleriniň galan üç duşuşygyň ikisini öz meýdançalarynda geçirjekdikleri hasaba alnanda, Aziýa kubogyna gatnaşmak üçin oňat mümkinçilikleri berýär. Bahreýniň ýygyndy topary Hytaý Taýpeýiniň futbolçylaryny 5:0 hasabynda utup, 7 utuk bilen toparda öňdeligi eýeleýär. Taýpeýiň topary birinji aýlawdan soň 3 utuk toplady. Singapuryň futbolçylary 2 utuk bilen toparda soňky orny eýeleýär.
Türkmenistanyň ýygyndy topary indiki duşuşygy 2017-nji ýylyň oktýabrynda toparda iň yzda barýan Singapuryň futbolçylary bilen Aşgabatda geçirer.


text:
Häzirki döwürde adamzat ähli edýän işinde, hatda nahar taýynlamakda hem wagty tygşytlamaga ymtylýar. Adamlaryň öý hojalygynda indi hökmany enjam bolup galan mikrotolkunly peçleri günde bir näçe sapar, esasan hem nahar taýynlamak üçin ulanýarlar. Köpleri mikrotolkunly peçleriň zyýany we peýdaly taraplary barada soraglar iňkisä goýsa-da, ony peýdalanmakdan boýun gaçyrmak islemeýärler. Esasy mesele olaryň zyýanly täsirini azaldyp, peýdaly häsiýetlerinden dogry peýdalanmakdyr.
MIKROTOLKUNLY PEÇLER NÄHILI IŞLEÝÄRLER?
Mikrotolkunlar, edil beýleki ýagtylyk we radioşöhleleri ýaly, elektro magnetik energiýanyň bir görnüşi bolup durýarlar. Bu örän gysga we ýagtylygyň tizligi ýaly hereket edýän elektromagnit tolkunlardyr. Häzirki zaman döwrebap tehniki enjamlarda mikrotolkunlar mikrotolkunly peçlerde, şäherara we halkara telefon aragatnaşygynda, telewizýon gepleşikleri ýaýlyma çykarmakda, Internetiň ýerde we hemralaryň arasynda işlemegi üçin ulanylýar. Ýöne bize mikrotolkunlar ýörite öndürilen peçleri işledýän energiýa çeşmesi höküminde bellidir.
Her bir mikrotolkunly peçiň elektrik energiýasyny elektrik meýdanyna öwrüp işleme täsiri bardyr we ol azyk we suw molekulalaryna täsir edýändir. Bu elektrik meýdança iýmitiň içini gyzdyrýp, onuň gurluşyny üýtgetmäge ukyplydyr. Mikrotolkunlar iýmitiň we suwyň molekulalaryna täsir edip, olary sekuntda millionlarça gezek tiz aýlanmaga mejbur edýärler we netijede iýmiti gyzdyrýarlar. Emma bu hadysa iýmitiň molekulalaryny bozýar, olaryň fiziki häsiýetine zyýan ýetirýär. Başgaça aýdylanda, mikrotolkunly peçler şöhle ýaýratmagyň netijesinde azyk önümleriniň molekulýar gurluşyny üýtgedýärler we bozýarlar. Her bir tokdürtgije birikdirilen elektroenjam we tokdürtgiçleriň özleri, hatda elekrtik simleri geçýän diwarlar biziň saglygymyz üçin zyýanly elektromagnit meýdançalaryny döredýärler. Sebäbi adam bedeni tok geçiriji hasap edilip, elektromagnit meýdança onuň bedenine täsir edýändir.
ZYÝANLY TÄSIRI
Geliň barlaglara ýüzleneliň. 1992-nji ýylda ABŞ-da bu ugurda geçirilen ylmy-barlag işleri şeýle netijeleri görkezdi:
"Lukmançylyk nukdaýnazaryndan, milkrotolkunlaryň täsiri astynda galan molekulalar adam bedenine düşende, olaryň adamyň bedenine berýän peýdasyndan zyýany kändir. Mikrotolkunly peçlerinde bişirilen iýmitiň molekulalarynyň düzüminde mikrotolkunly energiýa bolýar. Bu energiýa adaty usullar bilen bişirilen iýmitiň düzüminde bolmaýar".
Doktor Hertel, milkrotolkunly peçlerde bişirilen naharyň molekulýar düzüminiň, şonuň bilen birlikde onuň ýaramlylyk häsiýetiniň hem üýtgeýändigini subut etdi. Bu barlag işi Şweýsariýanyň Federal Tehnologiya we Biohimiki Institutynyň doktory Bernard H. Blan bilen bilelikde geçirildi.
Ylmy-barlag işiniň dowamynda, ýagny bäş günüň dowamynda meýletinçiler indiki görkezilen azyk önümlerini açlyklaryna kabul etdiler:
1. çig süýt;
2. adaty usul arkaly gyzdyrylan süýt;
3. pasterizasiýa usulyny geçen süýt;
4. mikrotolkunly peçde gyzdyrylan, pasterizirlenen süýt;
5. ter gök önümleri;
6. adaty usul arkaly bişirilen ter gök önümleri;
7. adaty usul arkaly doňy çözülen gök önümleri;
8. mikrotolkunly peçde bişirlen ter gök önümleri.
Her iýmiti kabul etmekden öň we iýmitler kabul edilenden soň, dürli wagtyň dowamynda meýletinçileriň ganynyň barlagyny geçirdiler. Mikrotolkunly peçde gyzdyrylan iýmit kabul edilenden soň, barlaglar ganda gemoglobiniň derejesiniň peselýändigini, holesteriniň düzüminiň üýtgeýändigini, ganyň ak öýjükleriniň (limfositler) derejesiniň ýokarlanýandygyny äşgär etdi.
Şeýle-de, barlaglar mikrotolkunly peçleriň tebigatda bolmadyk täze baglanyşyklary, ýagny radiolitik baglanşyklary döredýändigini we olaryň biologiki dargama getirip bilme häsiýetiniň bardygyny subut etdi.1
ÖÝ HOJALYGYNDA KÖMEKÇI
Häzirki wagtda mikrotolkunly peçler ähli öýlerde bar diýseň hem boljak. Mikrotolkunly peçlerinde iýmit taýyarlamak örän amatly, çalt we olar energiýany tygşytly ulanmak nukdaýnazaryndan düşewüntli hasap edilýär. Mikrotolkunly peçler nahar bişirmek, nahar we içgileri gyzdyrmak üçin ulanylýar. Şeýle peçde nahar taýynlama, adaty peç bilen deňeşdirlende gözegçiligi az talap edýär. Siz wagt tutujyny gurup, naharyňyz taýyn bolýança hatda gezelenje çykyp hem bilýärsiňiz. Mikrotolkunly peçleri siziň naharyňyzy gyzdyrsa hem, aşhanany gyzdyrmaýar.
Üstesine, mikrotolkunly peçleriň energiýasynyň beýleki peçler we gaz plitalary bilen deňeşdireniňde, geçijilik ukyby has ýokary bolýar. Ondan tapawutlylykda, nahar bişirmek üçin ulanylýan adaty ýylylyk energiýasy haýallyk bilen naharyň içinden daşyna hereket edýär.
Siz mikrotolkunly peçleri wagtyňyzy tygşytlamak üçin adaty bişiriji peçleri bilen bilelikde ulanyp bilersiniz. Wagtyňyzyň çäkli wagty nahary taýynlap ýa-da taýyn nahary gyzdyryp bilersiniz. Şonuň bilen birlikde hem azygyň üsti bilen geçýän ýokançlyklaryň öňüni alarsyňyz, çünki bu peçlerde iýmit 5-600 C derejede gyzdyrylýandyr we bişirilýändir.
ÖNÜMIŇ ÝOKUMLYLYGYNY SAKLAMA PEÝDASY
Aýdylanlara garamazdan, mikrotolkunly peçleriň artykmaç taraplarynyň ýene biri bardyr: olar azyklaryň düzümindäki peýdaly witaminleriň we minerallaryň dargamagyna getirmeýärler. Witamin C we kaliý köplenç önümleriň gaýnadylmagy netijesinde ýitirilýär. A we E witaminler bolsa köplenç turşama netijesinde bozulýarlar.2 Käbir peýdaly goşulmalar, olary gyzdyrmak üçin ulanylýan peçleriň görnüşine garamazdan dargaýarlar meselem, witamin C olaryň biridir.
Şeýlelikde, bellenen ýaramsyz häsiýetlerine garamazdan, mikrotolkunly peçler nahary tiz bisirme we gyzdyrma, önümleriň peýdaly düzümini saklama babatda gaz ojaklaryndan ýaramly hasap edilýär.
GÖZ ÖŇÜNE TUTMALY MASLAHATLAR
Siz hökman mikrotolkunly peçlerinde bişirilen nahary bişirip bolandan soňra, doly bişip-bişmedigini barlap görmelisiňiz. Käwagtlar mikrotolkunly peçlerinde düzümindäki önümleri ownuk kesilmedik nahar doly bişmän hem biler. Mikrotolkunly peçde taýynlanan nahar saçaga sowadylyp berilse peýdaly bolar, sebäbi iýmitiň içindäki molekulalar nahar bişirilip bolýança "titremegini" dowam edýändir.
Teswirlemeler
Ylmy-tehniki ösüşiň döreden telewizorlaryna, kompýuterlere, ykjam, mobil telefonlaryna we başga enjamlaryna mahsus peýdaly we ýaramaz häsiýetleriň degişli edilşi ýaly, bu makalada awtor hem mikrotolkunly peşleriň ýaramly we ýaramsyz tarapyny açyp görkezmäge ymtylýar.Maglumat bilen tanyşanyňyzdan soň, ony ulanjagyňyz ýa-da ulanmajagyňyz,elbetde, Siziň saýlawyňyz bolup durýandyr.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Sözlemde baş agzalara ýa-da özara bir-birlerine baglanyp, olary aýyklap, olar dogrusynda belli bir soraga jogap bolup gelýän sözlere aýyklaýjy agzalar diýilýär.
Oraz işden öýlän geldi.
Aýyklaýjy agzalar öz baglanýan sözleri taýyndan iki topara bölünýärler: aýyrgyçlar we doldurgyçlar.
Sözlemde atlara, at rolunda gelen sözlere baglanyp, olary aýyklap gelen sözlere aýyrgyçlar diýilýär.
Onuň gürrüňini kesdiler.
Aýyrgyçlar aýyklaýan sözlerine ylalaşma, ýanaşma we eýerme ýollary arkaly baglanýarlar.
Aýyrgyçlar aňladýan manylaryna, jogap bolýan soraglaryna we baglanyş ýollaryna garap, üç topara bölünýärler:
Degişlilik aýyrgyjy kimiň? nämäniň? niräniň? haýsy? diýen soraglara jogap bolup, sözlemiň atlardan bolan we at formasyn-da gelen agzalaryna baglanýar. Ol many taýyndan bir zadyň kimiňki ýa nämäniňkidigini, kime, nämä degişlidigini, gymyldynyň hem kime, nämä dahyllydygyny görkezýär.
Artygyň (kimiň?) gözi ýoldady.
Baglanýan sözüni aýyklap gelen söz eýelik düşümiň goşulmasyz formasynda gelende hem degişlilik aýyrgyjy hasap edilmelidir.
Ýakymly aýdym (nämäniň?) sesi gelýärdi.
Sypat aýyrgyjy neneňsi? nähili? haýsy? näçenji? nämeden? diýen soraglara jogap bolup, bir zadyň hilini, bolşuny, gylyk-häsiýetini, näçedigini, görnüşini, nämeden edilendigini, kesp-kärini, ornuny görkezip, baş düşüm formasynda bolýar we öz aýyklaýan sözüniň, köplenç, öňünden we käbir ýagdaýlarda hem yzyndan gelýär. Sypat aýyrgyjy sypatlardan, görkezme çalyşmalaryndan, sanlardan, ortak işliklerden, işligiň hökmanlyk formasyndan, kesp-kär we maşgala aragatnaşygyny görkezýän sözlerden bolýar.
Bu bagda miweli (nähili?) agaçlar köp. (Sypatdan.)
Şu (haýsy?) kitap kimiňki? (Görkezme çaşylmasyndan.)
Çagajyklar akar (haýsy?) suwuň boýunda oýnaýardylar. (Ortak işlikden.)
Biz öýde işlemeli (haýsy?) tabşyryklaryň hemmesini işläp bolduk. (Işligiň hökmanlyk formasyndan.)
Çopan (haýsy?) Kadyr goýunlary oňat bakýar. (Kesp-kär görkezýän atdan.)
Meňzetme aýyrgyjy kim ýaly? näme ýaly? nire ýaly? diýen soraglara jogap bolup, bir zadyň, bir adamyň başga bir zada ýa-da adama görnüş, häsiýet taýyndan meňzedilýändigini görkezýär we öz yzyndan ýaly, kimin, dek kömekçileri getirilen atlardan bolýar.
Men jigimiň nar ýaly (näme ýaly?) ýaňagyndan ogşadym.
Sözlemiň işliklerden bolan her bir agzasyna baglanyp, şolary aýyklap gelýän sözlere doldurgyçlar diýilýär. Doldurgyçlar gymyldy-herekete degişli ýagdaýlary görkezýärler.
Myhmanlar jaýa girdiler.
Doldurgyçlar aňladýan manylaryna we jogap bolýan soraglaryna garap, dokuz topara bölünýärler:
Wagt doldurgyjy aýyklaýan sözüniň aňladýan gymyldy-hereketiniň wagtyny bildirýär we haçan? näwagt? näçe wagt? diýen soraglara jogap bolýar.
Wagt doldurgyjy şular ýaly sözlerden bolup bilýär:
Wagt aňladýan ir, giç, agşam, daňdan ýaly sözlerden.
Biz çöle ir (haçan?) gitdik.
Wagt-orun düşümdäki käbir sözlerden.
Biziň göçüp gelenimize üç ýyl (näçe wagt?) boldy.
Öň, soň, owal, bäri ýaly sözleriň kömegi bilen.
Waka on ýyl mundan owal (haçan?) bolupdy.
Biz iki sagatdan bäri (haçandan bäri?) saňa garaşyp otyrys.
Çenli sözüniň kömegi bilen.
Biz bu işi agşama çenli (haçana çenli?) gutararys.
Çykyş düşümde gelen käbir sözlerden.
Oýun ýene bäş günden (haçan?) başlanýar.
Orun doldurgyjy kimde? nämede? nirede? diýen soraglara joga bolup, sözlemde anladylýan pikiriň ornuny, bolan ýerini görkezýär. Orun doldurgyjy wagt-orun düşümindäki sözlerden bolýar.
Amanda (kimde?) gowy kitaplar köp.
Görkezme çalyşmalary käbir ýagdaýlarda yzlaryndaky söz bilen bilelikde orun doldurgyjy bolup biler.
Bu ýerde (nirede?) uly stadion guruljak.
Wagt-orun düşümdäki tarap, ýan, gapdal sözleri özlerini aýyklaýan sözler bilen bile orun doldurgyjy bolup biler.
Biz klubuň bäri tarapynda (nirede?) durduk.
Ýöneliş doldurgyjy kime? nämä? nirä? näçä? diýen soragla jogap bolup, sözlemde aňladylýan pikiriň, gymyldynyň nirä ýönelendigini kime, nämä gönükdirilendigini görkezýär. Ýöneliş doldurgyjy ýöneliş düşümdäki sözlerden bolýar.
Olar düýn Tejene gitdiler.
Aňryk, bärik, ilerik, gaýrak, aşak, ýokaryk ýaly tarap görkezýän sözler şol duruşlaryna ugur görkezip bilýändikleri üçin ýöneliş-doldurgyjy bolýarlar.
Oglanlar ilerik gitdiler.
Tarap, ýan, taý, gapdal sözleri hem iöneliş düşümde gelende, ýöneliş doldurgyjy bolup bilýär.
Otly gygyryp, gapdala süýnüp gitdi.
Ýöneliş doldurgyjy bir zadyň san taýdan bahasyny hem aňladyp biler.
Men ýaglygy on bäş manada aldym.
Eňiş doldurgyjy kimi? nämäni? niräni? näçäni? diýen soraglara jogap bolup, gymyldynyň haýsy zada geçýändigini, haýsy zada täsir edýändigini görkezýär we ýeňiş düşümdäki sözlerden bolýar.
Ellini ikä bölüň.
Hakyndalyk doldurgyjy kim hakynda? näme hakynda? kim dogrusynda? näme dogrusynda? diýen soraglara jogap bolup, işiň bir adam ýa bir zat hakyndalygyny aňladýar.
Bu doldurgyç at formasynda ýa-da at ýerine ulanylýan her bir sözüň yz ýanyndan hakynda, dogrusynda, barasynda, babatynda, hakda, dogruda, barada ýaly kömekçi sözleri getirmek bilen emele gelýär.
Mugallym şahyr hakda gürrüň etdi.
Çykyş doldurgyjy kimden? nämeden? nireden? näçeden? diýen soraglara jogap bolup, köplenç, gymyldynyň başlanan nokadyny, bir zadyň alnan ýerini, onuň nämeden edilendigini we şuňa meňzeşleri görkezip biler. Çykyş doldurgyjy çykyş düşümdäki sözlerden bolýar.
Oraz işden çykdy.
Sebäp hem maksat doldurgyjy kim sebäpli? näme sebäpli? kim üçin? näme üçin? näme etmäge? diýen soraglara jogap bolup, gymyldynyň ýüze çykmagynyň sebäbini ýa-da maksadyny görkezýär. Ol şu aşakdaky kömekçi sözler arkaly hasyl bolýarlar.
Baş düşümde gelen atlardan soň sebäpli, zerarly, mynasybetli kömekçilerini getirmek bilen.
Biz ulagsyzlyk zerarly (näme zerarly?) kösendik.
Baş we eýelik düşümlerde gelen atlardan, at rolunda gelen sözlerden işligiň nämälim formasyndan soň uçin, ýolunda, ugrunda, maksady bilen kömekçilerini getirmek arkaly.
Ejem meni görmek üçin gelipdir.
Ýöneliş düşümde gelen işligiň nämälim formasy kömekçi sözsüz-de sebäp hem maksat doldurgyjy bolup biler.
Olar ýaryşmaga geldiler.
Hal-ýagdaý doldurgyjy nädip? neneňsi? nähili? näme bilen? kim bilen? diýen soraglara jogap bolup, gymyldynyň nähili ýagdaýda, neneňsi bolup ýüze çykanyny, onuň hilini, başga biri bilen bilelikde bolanyny, kim ýa näme üsti bilen ýerine ýetirilenini we şu meňzeşleri görkezip biler.
Sona köýnegi çalt we oňat tikýär.
Hal-ýagdaý doldurgyjy birnäçe ýollar bilen ýasalýar:
Ýagdaý görkezýän hallardan.
Ol suwda arkanlygyna ýüzdi.
Hal işliklerden.
Ol işine pyýadalap gitdi.
Yzlaryna -ça, -çe goşulyp ýasalan sözlerden.
Biz klasda rusça öwrenýäris.
Hal roluna gelen sypatlardan.
Ýeňiş gününi dabaraly belledik.
Meňzetme doldurgyjy neneňsi? nähili? diýen soraglara jog bolup, bir gymyldy-hereketiň ikinji bir gymylda meňzedilýändigini görkezýär we öz yzyndan ýaly, kimin, dek (deý) kömekçileri getirilen sözlerden bolýar.
Ol ýaý kimin büküldi.
Meňzetme doldurgyjy -ça, -çe goşulmasyny kabul eden atlardan hem bolup bilýär.
Duşmanyň peşeçe bolsa, pilçe (nähili?) gör.


text:
Ermenistan
Ermenistan (erm. Հայաստան [hɑjɑsˈtɑn]), doly resmi ady — Ermenistan Respublikasy (erm. Հայաստանի Հանրապետություն [hɑjɑstɑˈni hɑnɾɑpɛtuˈtʰjun]) — Zakawkazýede ýerleşýän döwlet.
Alynky Aziýa geografiki sebtiniň demirgazygynda we Ermeni daglygynyň demirgazyk-gündogarynda ýerleşýär. Deňze çykalgasy ýok. Gündogarda Azerbaýjan we ykrar edilmedik Daglyk-Garabag Respublikasy bilen serhetleşýär. Günorta-günbatar tarapda Azerbaýjanyň düzümine girýän Nahiçewan Awtonom Respublikasy bilen araçäkleşýär. Ol günortada Eýran, günbatarda Türkiýe we demirgazykda Gruziýa bilen serhetleşýär.
Ermenistanyň ilaty, 2014ý. maglumatlaryna görä, 3 017 100 adam, tutýan territoriýasy — 29 743 km².
Paýtagty — Ýerewan şäheri. Döwlet dili — ermeni dili.


text:
Nadi (Fiji) şäherinde Okeaniýa ýurtlarynyň Olimpiýa komitetleriniň hasabat-saýlaw Baş assambleýasy geçirildi, oňa şeýle hem Ýapyk binalarda we söweş sungaty boýunça V Aziýa oýunlaryna taýýarlyk görmek baradaky Ýerine ýetiriji komitetiň we Türkmenistanyň Milli Olimpiýa komitetiniň wekillerinden ybarat Türkmenistanyň wekiliýeti gatnaşdy. Okeaniýa ýurtlarynyň Milli olimpiýa komitetleriniň Baş assambleýasynyň işiniň barşynda Türkmenistanyň wekiliýeti Ýapyk binalarda we söweş sungaty boýunça V Aziýa oýunlaryna – Aşgabat – 2017-ä taýýarlyk görmegiň barşy baradaky giňişleýin habar bilen çykyş etdi, şeýle hem Assambleýa gatnaşyjylaryň dykgatyna Olimpiýa şäherjiginiň sport desgalary we bütin ýurdumyz hem-de Aşgabat şäheri baradaky wideogörnüşler hödürlenildi.
Adalardan durýan döwletleriň sport guramalarynyň ýolbaşçylary bu tanyşdyryş çäresine uly gyzyklanma bildirdiler, sebäbi häzirki wagtda Okeaniýa ýurtlarynyň ýygyndy toparlary yklym derejesindäki toplumlaýyn ýaryşlara ýokary depginlerde taýýarlyk görýärler, olar 2014-nji ýylyň noýabr aýynda V Aziýa oýunlarynyň Guramaçylyk komitetiniň, Aziýa Olimpiýa Geňeşiniň we Okeaniýa ýurtlarynyň milli olimpiýa komitetleriniň arasynda gol çekilen Üçtaraplaýyn ähtnama laýyklykda, bu şunuň ýaly derejedäki oýunlara ilkinji gezek gatnaşarlar.
Ýapyk binalarda we söweş sungaty boýunça V Aziýa oýunlarynyň başlanmagyna bäş aýdan sähelçe köp wagtyň galandygyny ýatladýarys.
Çeşme: ashgabat2017.gov.tm